KPPK cadang industri sawit teroka pasaran baharu
22 Oktober 2020, 2:29 pm
KUALA LUMPUR – Kementerian Perusahaan Perladangan dan Komoditi (KPPK) mempertimbangkan tindakan-tindakan bersesuaian bagi menangani sekatan Amerika Syarikat (AS) terhadap produk agrikomoditi negara.
Menterinya, Datuk Dr. Mohd. Khairuddin Aman Razali berkata, meskipun AS merupakan pasaran penting bagi produk agrikomoditi, tindakan sekatan dan dakwaan buruh paksa oleh AS perlu diambil tindakan sewajarnya.
“Kementerian menyarankan agar pihak industri sawit termasuk FGV Holding Berhad (FGV) untuk terus meneroka pasaran baharu mengambil kira situasi pandemik COVID-19 masa kini dengan memfokuskan eksport sawit ke negara-negara lain yang berpotensi di benua Afrika seperti Nigeria, Asia Tengah dan sebagainya.
“Di samping itu, bagi mengukuhkan lagi komitmen kerajaan, tiada lagi pengambilan baharu pekerja asing akan dilaksanakan pada masa ini. Oleh yang demikian, isu buruh paksa yang dibangkitkan dan dilaporkan oleh Jabatan Buruh (DOL) merupakan isu lama dan telah pun diambil tindakan oleh pihak industri,” katanya dalam satu kenyataan hari ini.
Terdahulu, beliau menerima kunjungan pegawai kanan pengurusan FGV diketuai oleh Ketua Pegawai Komunikasi Strategik Kumpulan, Datuk Najmuddin Abdullah.
Pertemuan tersebut membincangkan isu membabitkan dakwaan Amerika Syarikat (AS) ke atas FGV yang dikatakan mengamalkan buruh paksa selain perkembangan terkini pembangunan industri sawit negara.

Katanya, KPPK pada 2018 telah bekerjasama Pertubuhan Buruh Antarabangsa
(ILO) selaku perunding teknikal kajian telah melaksanakan kajian menyeluruh
situasi buruh dalam sektor perladangan sawit Malaysia.
“Ia dijalankan bagi memastikan hasil kajian yang lebih komprehensif. Kajian ini telah dibentangkan dan diterima oleh Kabinet dan akan dikemukakan kepada DOL AS sebagai salah satu inisiatif untuk mengeluarkan sektor perladangan sawit Malaysia daripada senarai Senarai Akta Perlindungan Mangsa Pemerdagangan yang menjadi rujukan kepada CBP AS dalam membuat keputusan,” ujarnya.
Justeru, KPPK berpandangan perlunya satu platform yang lebih adil bagi Malaysia dan AS berunding bagi menangani dakwaan serta tuduhan yang boleh menjejaskan aktiviti perdagangan antara kedua-dua negara. – K! ONLINE


Bicara kes Sugu miliki sabit pada 11, 12 Januari tahun depan
Oleh MUHAMAD TARMIZE MOHD NOR

22 Oktober 2020, 12:44 pm
IPOH – Mahkamah Sesyen di sini hari ini menetapkan 11 dan 12 Januari depan sebagai tarikh perbicaraan kes YouTuber masakan, M. Sugu, yang didakwa atas pertuduhan memiliki sabit di parkir Hospital Raja Permaisuri Bainun di sini Julai lalu.
Hakim Norashima Khalid menetapkan tarikh tersebut selepas mahkamah menolak representasi untuk menilai kembali pertuduhan yang dikemukakan peguam bela, Muhamad Syahrul Nizam Mohd. Rabi sebelum ini.
Syahrul Nizam bagaimanapun akan membuat permohonan representasi kali kedua ke pejabat pendakwaan di ibu pejabat di Putrajaya untuk diteliti sekali lagi memandangkan pihaknya percaya kes tersebut baginya tiada merit dan prima facie terhadap Sugu.
Mahkamah turut menetapkan 7 Disember depan sebagai tarikh sebutan semula kes sementara menunggu status representasi kedua berkenaan.
Mengikut pertuduhan, Sugu didakwa memiliki senjata berbahaya iaitu sebilah sabit berukuran 66 sentimeter bertulis Tiger di parkir HRPB Ipoh pada pukul 6 petang, 21 Julai lalu.
Dia didakwa melakukan kesalahan mengikut Seksyen 6(1) Akta Bahan-Bahan Kakisan dan Letupan dan Senjata Berbahaya 1958 yang boleh dipenjara maksimum 10 tahun dan sebatan jika sabit kesalahan.

Sugu yang memaki baju T kuning hadir ke mahkamah hari ini tanpa ditemani Pavithra.
Kosmo! pada 18 September lalu melaporkan, Sugu dilepas tanpa dibebaskan oleh Mahkamah Sesyen di sini atas satu lagi pertuduhan yang dihadapinya iaitu mendatangkan kecederaan kepada isterinya, S. Pavithra, 28, Julai lalu. – K! ONLINE


Pencemaran Sungai Selangor, 2 beranak antara 8 yang direman tujuh hari
Oleh NUZULSHAM SHAMSUDDIN

22 Oktober 2020, 1:20 pm
SELAYANG – Dua beranak yang merupakan pengarah syarikat membaiki dan menjual jentera pembinaan dan enam pekerja syarikat itu yang disyaki terlibat dalam kejadian pencemaran sumber air di Sungai Selangor minggu lalu, direman selama tujuh hari, bermula hari ini.
Perintah reman itu dikeluarkan oleh Majistret Nik Mohd. Fadli Nik Azlan ke atas kesemua suspek yang berusia antara 28 hingga 66 tahun.
Terdahulu, mereka yang memakai baju lokap polis bewarna ungu dan oren itu, dibawa ke Kompleks Mahkamah Selayang pada pukul 9 pagi selepas mereka ditahan di Rawang pukul 11.30 pagi semalam.
Semalam Kosmo! melaporkan dua beranak antara lapan individu yang ditahan polis bagi membantu siasatan kes pencemaran sungai yang mengakibatkan gangguan bekalan air.
Kesemua suspek termasuk pengarah sebuah syarikat membaiki dan menjual jentera pembinaan itu ditangkap di sekitar Rawang pukul 11.30 pagi.
Ketua Jabatan Siasatan Jenayah Selangor, Datuk Fadzil Ahmat berkata, siasatan awal pihaknya mendapati bau yang dikesan berakhir di alur air Sungai Gong dipercayai bermula daripada premis syarikat tersebut.

Fadzil menegaskan semua suspek akan direman di Mahkamah Selayang esok dan kes disiasat mengikut Seksyen 430 Kanun Keseksaan.
Tambah Fadzil, penahanan itu dilakukan susulan laporan Pengurusan Air Selangor Sdn. Bhd (Air Selangor) yang mengesan bau abnormal pada sumber air mentah di Sungai Selangor pada pukul 12.38 tengah malam kelmarin.
Keadaan itu menyebabkan Loji Rawatan Air (LRA) Rantau Panjang terpaksa dihenti tugas apabila kadar bau dikesan pada paras 3 ton.
Kementerian Alam Sekitar dan Air sebelum ini memaklumkan telah mengenal pasti tiga kawasan kilang yang disyaki menjadi punca pencemaran bau di Sungai Gong, hingga menyebabkan gangguan bekalan air di tujuh kawasan di Lembah Klang.
Siasatan Air Selangor turut mengesan bau pelarut yang hampir sama dengan pencemaran di Sungai Gong, awal bulan lalu.
Pencemaran itu menyebabkan gangguan di 1,292 kawasan di Kuala Lumpur, Petaling, Klang/Shah Alam, Kuala Selangor, Hulu Selangor, Gombak dan Kuala Langat. – K! ONLINE


Arahan kerja dari rumah mengelirukan, bersifat diskriminasi
22 Oktober 2020, 12:50 pm
KUALA LUMPUR – Kongres Kesatuan Sekerja Malaysia (MTUC) Selangor dan Wilayah Persekutuan menyifatkan arahan kerja dari rumah oleh kerajaan sebagai mengelirukan dan bersifat diskriminasi
Setiausaha MTUC Bahagian Selangor dan Wilayah Persekutuan, Mohd. Faisal Husin berkata, tindakan untuk mengehadkan pihak pengurusan hanya memperlihatkan seolah-olah keselamatan pihak pengurus dan penyelia lebih penting daripada kakitangan lain.
“Jika (tindakan ini) bertujuan mengurangkan penularan wabak Covid-19 daripada merebak, tidak boleh ada diskriminasi di tempat kerja.
“Polisi ini mempunyai banyak kelemahan dan jelas menunjukkan kerajaan telah gagal mengambil pandangan pemegang taruh seperti kumpulan majikan dan wakil-wakil pekerja sebelum membuat peraturan,” katanya dalam satu kenyataan hari ini.
Ujarnya, pemilik dan operator perniagaan yang sepatutnya membuat keputusan untuk memilih kumpulan mana yang akan bekerja di rumah atau pejabat.
Jelasnya, arahan kerja dari rumah yang terpakai untuk kakitangan pengurusan dan penyeliaan yang kemudian diubah kepada membenarkan 10 peratus daripada mereka bekerja telah mendatang kekeliruan.

“Majlis Keselamatan Negara dan Menteri-menteri yang terlibat mesti kekal dengan satu set prosedur operasi standard (SOP) tanpa menukar arahan,” jelasnya.
Kosmo! semalam melaporkan, 776,135 orang pekerja dalam bidang pengurusan dan penyeliaan diwajibkan untuk bekerja dari rumah mereka bermula hari ini.
Bagaimanapun, kerajaan membenarkan maksimum 10 peratus pekerja merangkumi tugasan melibatkan perakaunan,kewangan, pentabiran, perundangan, perancangan dan teknologi maklumat dan komunikasi untuk bekerja di pejabat. – K! ONLINE


Saguhati RM1,000 untuk golongan miskin di Kelantan berkahwin
Oleh KOSMO!

22 Oktober 2020, 2:23 pm
Oleh TOREK SULONG
PASIR PUTEH – Golongan miskin di negeri ini layak menerima sumbangan keraian nikah sebanyak RM1,000 menerusi Skim Gerbang Az-Ziwaaj yang dilancarkan kerajaan negeri sejak sembilan tahun lalu.
Ahli Dewan Undangan Negeri (ADUN) Semerak, Wan Hassan Wan Ibrahim berkata, peruntukan saguhati itu bertujuan membantu pasangan muda yang kurang berkemampuan untuk mendirikan rumah tangga.
Menurutnya, program yang bertemakan ‘Anda Bijak Kerana Berkahwin’ perlu disemarakkan kembali bagi tujuan mengelakkan golongan muda terjebak dalam perzinaan dan menghalang kejadian buang anak luar nikah.
“Skim yang dilaksanakan kerajaan negeri itu diberikan dalam bentuk cek dan peserta boleh mendapatkan borang permohonan berkaitan di pejabat kadi, pejabat ADUN atau boleh muat turun borang dari Facebook, Gerbang Az-Ziwaaj.
“Islam amat menggalakkan umatnya melangsungkan perkahwinan bagi mewujudkan ikatan yang sah antara lelaki dan wanita. Menerusi perkahwinan, ia mewujudkan rasa bertanggungjawab selain menghindar perlakuan zina,” katanya.

Beliau berkata demikian selepas menyampaikan Skim Gerbang Az-Ziwaaj kepada enam bakal pengantin baru di Pusat Khidmat Rakyat ADUN Semerak di sini hari ini.
Mengulas lanjut, menurut Wan Hassan, kebanyakan masyarakat tidak tahu mengenai program tersebut yang menetapkan syarat mudah iaitu pasangan mesti warganegara Malaysia dan rakyat Kelantan yang melangsungkan perkahwinan pertama.
Katanya, pemohon perlu tergolong dalam kategori miskin dan perlu dibantu mengikut kriteria serta budi bicara kerajaan negeri selain salah seorang sahaja, sama ada lelaki atau wanita yang akan berkahwin yang layak menuntut skim itu. – K! ONLINE


Mayat wanita reput dijumpai belakang kuil
Oleh KOSMO!

22 Oktober 2020, 12:47 pm
Oleh ASLIZA MUSA
TAIPING – Satu mayat wanita reput ditemui orang awam di kawasan semak di belakang sebuah kuil di Taman Zenith di sini semalam.
Ketua Polis Daerah Taiping, Asisten Komisioner Osman Mamat berkata, mayat dalam keadaan tanpa pakaian itu dijumpai pada pukul 8.30 malam.
“Mayat mangsa ditemui dalam keadaan berbogel namun terdapat pakaian dijumpai berhampiran mayat tersebut.
“Dompet mangsa turut ditemui di lokasi kejadian namun tidak mengandungi sebarang dokumen pengenalan diri,” katanya di sini hari ini.
Menurut beliau, mayat mangsa yang telah reput itu dihantar ke Hospital Raja Permaisuri Bainun (HRPB) Ipoh untuk bedah siasat.

“Siasatan lanjut sedang dijalankan bagi mengenal pasti punca kematian,” katanya. – K! ONLINE


11 pelombong Indonesia maut dalam kejadian tanah runtuh
Oleh KOSMO!

22 Oktober 2020, 1:36 pm
JAKARTA – Satu kejadian tanah runtuh akibat hujan lebat menyebabkan 11 pelombong terbunuh di Indonesia, menurut pihak berkuasa hari ini.
Kumpulan pelombong itu berada kira-kira 20 meter bawah tanah di sebuah lombong tidak berlesen dekat satu perkampungan di wilayah Sumatera Selatan semasa insiden berlaku semalam.
“Tanah tidak begitu kukuh kerana hujan lebat yang melanda kawasan itu,” kata Ansori, seorang pegawai dari agensi pengurusan bencana tempatan.
“Ia sebuah tapak lombong tradisonal jadi langkah-langkah keselamatan lazimnya diabaikan,” katanya.
Semua mayat mangsa sudah ditemui, tambah beliau.
Kemalangan lazimnya berlaku di lombong-lombong tidak berlesen di Indonesia.

Awal tahun ini, seramai sembilan orang terbunuh akibat kejadian tanah runtuh di sebuah lombong emas terbiar di Sumatera Barat. – AFP


Wanita, adik didakwa bunuh suami OKU
Oleh NUZULSHAM SHAMSUDDIN

22 Oktober 2020, 12:56 pm
KAJANG – Seorang wanita dan adik lelaki didakwa di Mahkamah Majistret di sini hari ini atas pertuduhan membunuh suaminya yang juga orang kelainan upaya (OKU) buta awal bulan ini.
Bagaimanapun tiada sebarang pengakuan direkodkan daripada kedua-dua tertuduh iaitu G.S Angela Dewi ,45, dan adiknya G.S Vijaya ,42, selepas pertuduhan dibacakan terhadapnya di hadapan Majistret Muhammad Noor Firdaus Rosli kerana kes itu di bawah bidang kuasa Mahkamah Tinggi.
Mengikut pertuduhan, Angela yang merupakan pengusaha kedai makan dan adiknya Vijaya yang merupakan pembantu kedai makan, secara bersama dengan sengaja telah membunuh R.Devarajoo, 59, di sebuah rumah, Lorong Jati 1, Rumah Murah PKNS Blok A, Kampung Baru Sungai Chua di sini antara pukul 12 tengah hari hingga 1 petang pada 1 Oktober 2020.
Berikutan itu pertuduhan dikemukakan mengikut Seksyen 302 Kanun Keseksaan yang memperuntukkan hukuman gantung sampai mati.
Dalam prosiding itu pendakwaan diwakili Timbalan Pendakwa Raya Muhammad Hairuliqram Hairuddin manakala kedua-dua tertuduh tidak diwakili peguam.
Tiada jaminan diberikan dan mahkamah kemudian menetapkan 21 Disember ini untuk sebutan semula kes sementara menunggu dokumen berkaitan kes.

Semalam Kosmo! melaporkan seorang wanita tergamak merancang pembunuhan suaminya yang buta semata-mata untuk mendapatkan harta milik lelaki itu yang dianggarkan berjumlah lebih RM2 juta.
Dalam kejadian kira-kira pukul 12.30 tengah hari pada 1 Oktober lalu itu si isteri mengupah adik lelakinya untuk datang ke rumah mereka di Jalan Jati, Kampung Sungai Chua di sini dengan tujuan membunuh suaminya yang juga seorang ahli perniagaan.
Bagaimanapun, pembunuhan itu terbongkar pada Sabtu lalu selepas wanita berusia 45 tahun berkenaan ditahan reman bagi membantu siasatan berhubung laporan dibuatnya yang mendakwa si mati disamun individu tidak dikenali di hadapan rumah mereka.
Sumber memberitahu, pada hari kejadian, mangsa telah didatangi seorang lelaki di pekarangan rumah sebelum suspek bertindak memukul kepalanya menggunakan tukul besi selain melarikan rantai yang dipakai.
Susulan kejadian itu, mangsa telah dimasukkan ke Hospital Kajang di sini untuk rawatan lanjut dan disahkan meninggal dunia pada 10 Oktober lalu.
Kata sumber itu lagi pihaknya mendapati wujud keraguan dalam laporan yang dibuat isteri pertama mangsa sebelum pihak polis memberkas wanita itu bagi membantu siasatan.
Bagaimanapun selepas direman selama tujuh hari suspek mengaku telah rancang membunuh suaminya bagi mendapatkan harta.
Suspek turut mengaku mengupah adik lelakinya untuk melakukan pembunuhan tersebut dengan menawarkan upah sebahagian daripada harta milik mangsa.
Menurut sumber, suspek dikatakan akan mendapatkan harta termasuk aliran tunai milik suaminya yang berjumlah lebih RM2 juta termasuk RM800,000 daripada insurans ekoran kematian mangsa.
Difahamkan, mangsa berusia 59 tahun yang mengusahakan perniagaan lori dan besi buruk mengalami cacat penglihatan sejak 20 tahun lalu ekoran penyakit genetik keluarga.
Mangsa juga dikatakan mempunyai dua isteri dan enam orang anak berusia dalam lingkungan belasan tahun dan 20-an.
Menurutnya lagi, bertindak atas maklumat itu pihak polis menahan suspek lelaki berusia 42 tahun di kawasan Kajang pada Ahad lalu.
Jelas sumber itu, suspek wanita itu turut membawa polis ke sebuah kedai besi buruk milik suaminya yang membawa kepada penemuan senjata yang digunakan ketika kejadian.
Senjata itu ialah tukul besi serta rantai leher namun ditanam di kedai besi buruk itu. – K! ONLONE


Ayam, sosej import dilucutkan hak jadi makanan ternakan ikan keli
Oleh KOSMO!

22 Oktober 2020, 1:35 pm
Oleh YATIMIN ABDULLAH
RANTAU PANJANG – Jabatan Perkhidmatan Kuarantin dan Pemeriksaan Malaysia (Maqis) Negeri Kelantan menyerahkan makanan berupa ayam sejuk beku dan sosej import bernilai RM13,108 yang telah dilucutkan hak kepada Jabatan Penjara Malaysia (JPM) Machang di sini hari ini.
Pengarah Maqis Kelantan, Mohd. Azam Yahya berkata, ayam sejuk beku seberat 1.284 tan dan 334 paket sosej yang telah dilucutkan hak itu diserahkan kepada JPM untuk dijadikan makanan ternakan ikan keli di bawah program rehabilitasi banduan di penjara berkenaan.
Menurutnya, penularan wabak Covid-19 yang melanda negara ini menyukarkan JPM Machang untuk mendapatkan bahan mentah selain pihak berkenaan memerlukan kos yang tinggi untuk mendapatkan bahan tersebut.
“Sebagai tanda sokongan, pihak kami menyerahkan barangan makanan yang telah dilucutkan hak kepada JPM Machang.
“Hasrat kami ialah untuk memenuhi keperluan bekalan bahan mentah di bawah program rehabilitasi banduan. Diharap sumbangan ini dapat menampung kos bekalan bahan mentah untuk dijadikan makanan kepada ternakan ikan keli,” katanya dalam satu kenyataan hari ini.

Mohd. Azam berkata, bahan mentah itu merupakan hasil sitaan barangan import keluaran pertanian yang telah dilucutkan hak kerana tidak mematuhi aspek perundangan di negara ini.
Katanya, penyerahan itu selarad dengan Seksyen 11 di bawah Akta Perkhidmatan Kuarantin dan Pemeriksaan Malaysia 2011 (Akta 728)
“Tindakan ini merupakan salah satu daripada cara pelupusan keluaran pertanian yang disita dan telah dilucutkan hak bagi makanan masih boleh diguna untuk mengelakkan pembaziran.
“Penyerahan ini sekali gus dapat membantu agensi kerajaan seperti JPM Machang yang memerlukannya,” katanya. – K! ONLINE


Perisytiharan darurat curangi demokrasi, pentingkan diri- Anwar
23 Oktober 2020, 7:18 pm
KUALA LUMPUR- Khabar angin mengenai perisytiharan darurat yang bertiup kencang hari ini turut mendapat perhatian Ketua Pembangkang, Datuk Seri Anwar Ibrahim yang melahirkan kebimbangan beliau mengenai tindakan tersebut.
Katanya, darurat hanya diisytiharkan sekiranya ada ancaman terhadap keselamatan negara.
“Tetapi apabila kerajaan itu sendiri yang menjadi punca pada ancaman keselamatan, maka langkah darurat ternyata suatu langkah kebelakang yang akan memungkin kediktatoran.
“Saya menggesa Tan Sri Muhyiddin Yassin untuk menimbang semula keputusan ini kerana ia ternyata suatu keputusan yang pendek akal dan penting diri,” katanya dalam satu kenyataan yang dikeluarkan hari ini.
Katanya, kerajaan Perikatan Nasional (PN) yang didakwa beliau tidak mempunyai keabsahan itu gagal menunjukkan sokongan majoriti di Parlimen, dan menggunakan Covid-19 sebagai alasan untuk menghalalkan penyalahgunaan kuasa.
Ujar Ahli Parlimen Port Dickson itu, dengan mengisytiharkan darurat, kerajaan PN menunjukkan ketidakcekapan dalam mengurus krisis Covid-19 dan krisis ekonomi.

“Kita masih belum mengetahui apa strategi kerajaan dalam mengemudi krisis ini, tetapi apa yang terpamer adalah pemerintah merasakan strategi ampuh untuk melawan dampak wabak adalah dengan melemahkan demokrasi.
“Pemerintah telah gagal menonjolkan kepimpinan yang berkualiti saat wabak, malah telah mengambil langkah yang mencurangi demokrasi untuk terus berkuasa,” katanya  -K! ONLINE


Jangan serkap jarang -Finas
Oleh MOHD RASDAN AHMAD

23 Oktober 2020, 7:10 pm
KUALA LUMPUR – Perbadanan Kemajuan Filem Nasional Malaysia (Finas) mengingatkan kepada semua pihak terutamanya pengguna laman media sosial agar tidak bertindak secara serkap jarang dalam membuat sebarang kenyataan yang boleh menjatuhkan kredibiliti penggiat industri kreatif.
Pengerusinya, Zakaria Abdul Hamid berkata, pihak Finas mengambil maklum akan isu semasa melibatkan aktiviti pengubahan wang haram, perjudian dalam talian dan sindiket pelacuran yang dikaitkan dengan beberapa penggiat industri kreatif.
“Finas memandang serius akan isu tersebut demi memastikan nama baik industri kreatif terpelihara.
“Sehubungan itu, Finas memberi kepercayaan penuh kepada pihak berkuasa untuk menjalankan tugas dalam membuat siasatan dan mengambil tindakan yang sewajarnya selaras dengan sistem perundangan negara,” katanya melalui satu kenyataan di sini hari ini.
Tambahnya, Finas juga sentiasa bersedia untuk memberi kerjasama kepada pihak berkuasa dalam menangani isu tersebut.
“Atas dasar keprihatinan, Finas sentiasa terbuka dan mengalu-alukan apa jua aduan serta pandangan daripada mana-mana organisasi dan individu bagi kebaikan industri kreatif negara.

“Sebarang pertanyaan boleh berhubung terus dengan Unit Komunikasi Korporat di talian 03-7968 2182 atau emel di [email protected],” jelasnya.- K! ONLINE


[VIDEO] Kanak-kanak jatuh dari kereta sedang bergerak
Oleh NUR NAZLINA NADZARI

23 Oktober 2020, 7:57 pm
KANGAR – “Macam nak luruh jantung,” demikian kata seorang wanita apabila ternampak seorang kanak-kanak terjatuh dari sebuah kereta dalam kejadian berhampiran Sekolah Menengah Kebangsaan Agama (perempuan) Kangar di sini hari ini.
Adybah Zafirah yang memuat naik rakaman video kejadian berdurasi seminit di akaun Facebook miliknya menunjukkan mangsa berusia antara dua hingga tiga tahun terjatuh dari kereta jenis Perodua Viva kira-kira pukul 8.54 pagi ini.
Dalam kejadian itu, suami Adybah dikatakan sempat memberhentikan kereta sebelum bergegas keluar untuk melihat keadaan kanak-kanak tersebut.
Dua individu dipercayai ibu bapa mangsa yang menyedari kejadian turut memberhentikan kereta dan berlari ke arah kanak-kanak terbabit yang berada di atas jalan raya.
Mangsa kemudian diangkat dan dibawa masuk semula ke dalam kenderaan berkenaan.
Adybah bersyukur kerana Allah melindungi kanak-kanak terbabit daripada kejadian yang tidak diingini.

“Mujur Allah lindungi budak itu dan mujur juga laki (suami) tak laju. Kalau tidak, tak tahu apa yang akan terjadi jika kena langgar.
“Mak dan ayah kena selalu beringat, tolong kunci pintu atau buat kunci kanak-kanak (child lock). Takut anak jatuh kereta macam ini,” katanya dalam status Facebook di sini hari ini.
Sehingga berita ini ditulis, video tersebut telah dikongsi 236 kali dan mendapat komen sebanyak 177 oleh warganet rata-rata bersyukur kerana mangsa selamat di samping menasihatkan ibu bapa untuk sentiasa mengunci pintu kereta apabila membawa anak kecil. – K! ONLINE

View this post on Instagram

Kanak-kanak tercampak dari kereta. Kejadian dipercayai berlaku di Perlis. #perlis #jatuhkereta
A post shared by  Kosmo! Online | Akaun Rasmi (@kosmo_online) on Oct 23, 2020 at 4:12am PDT


Remaja didakwa miliki pornografi kanak-kanak selidik bunuh Biden
Oleh KOSMO!

23 Oktober 2020, 8:44 pm
WASHINGTON – Seorang remaja lelaki berumur 19 tahun yang dituduh memiliki pornografi kanak-kanak dan ditangkap bersama sejumlah besar senjata api di dalam sebuah van telah melakukan carian internet berkaitan membunuh calon Presiden daripada Parti Demokrat Joe Biden, demikian menurut kertas pertuduhan di mahkamah kelmarin.
Alexander Hillel Treisman ditangkap pada Mei lepas selepas van Ford putihnya yang ditinggalkan di Kannapolis, Carolina Utara digeledah. Polis menemui sejumlah senjata api termasuk raifal separa automatik gaya AR-15 dan kanister bahan letupan.
Menurut kertas pertuduhan yang difailkan di Mahkamah Daerah AS untuk Daerah Tengah di Carolina Utara, pihak berkuasa turut menemui buku pembuatan bom, wang tunai AS$509,000 (RM2.11 juta) dalam mata wang Amerika Syarikat (AS) dan gambar swastika serta pesawat merempuh bangunan.
Wang tersebut dipercayai harta warisan Treisman, kata pertuduhan itu.
Susulan penangkapannya, Biro Siasatan Persekutuan (FBI) menggeledah telefon, komputer dan peranti lain milik tertuduh  dan menjumpai sejumlah 1,248 klip video dan 6,721 gambar pornografi kanak-kanak.
Penyiasat daripada Gabungan Pasukan Petugas Keganasan pula mendapati bahawa pada 15 April lalu, Treisman memuat naik meme berserta tulisan bermaksud “haruskah saya membunuh Joe Biden?” manakala antara Mac hingga Mei lepas, dia melayari internet untuk mencari maklumat alamat rumah Biden, undang-undang senjata api dan gogal penglihatan malam.

Remaja itu juga membeli raifal AR-15 di New Hampshire dan pergi ke restoran makanan segera Wendy’s dalam jarak 6.4 kilometer dari rumah Biden. Dia kemudian menulis catatan senarai semak yang diakhiri dengan perkataan lakukannya.
Selepas penangkapannya, tertuduh mendedahkan bahawa dia minat dengan insiden pengganas dan penembakan beramai-ramai dan telah melakukan perjalanan ke seluruh AS untuk membeli pelbagai jenis senjata api.
Treisman ditangkap pada 28 Mei lalu dan pada 28 September lepas , dia didakwa oleh juri besar persekutuan kerana memiliki pornografi kanak-kanak. Remaja itu tidak mempunyai rekod jenayah lampau.
Sementara itu, saluran berita ABC News melaporkan bahawa masih tidak jelas mengapa Treisman hanya didakwa kerana memiliki pornografi kanak-kanak. – AFP


Tiada pengumuman PM malam ini
Oleh NOR IDAYU BOSRO

23 Oktober 2020, 9:19 pm
PUTRAJAYA – Perdana Menteri, Tan Sri Muhyiddin Yassin tidak akan membuat sebarang sidang akhbar atau pengumuman khas malam ini.
Sumber Pejabat Perdana Menteri berkata, sebarang pengumuman secara langsung akan dimaklumkan kemudian kepada media.
“Tiada siaran langsung malam ini. Macam biasa, kalau ada siaran langsung, kita akan maklum kepada media,” katanya hari ini.
Terdahulu, Perdana Menteri menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah di Istana Abdul Aziz di Kuantan petang tadi.
Perdana Menteri tiba di pintu masuk istana berkenaan pada pukul 4.40 petang.
Muhyiddin sebelum itu mempengerusikan satu mesyuarat khas selama hampir tiga jam di Bangunan Perdana Putra di sini bermula pukul 9.30 pagi sebelum berakhir kira-kira pukul 12 tengah hari semalam.

Sementara itu, difahamkan, Muhyiddin akan mengadakan perbincangan dengan Peguam Negara sebelum membuat apa-apa pengumuman esok. -K! ONLINE


Bapa tunggal hidup sebatang kara
Oleh NOR SHAFAWATI YUP

23 Oktober 2020, 8:36 pm
PORT DICKSON – Seorang bapa tunggal yang menderita sakit tulang belakang dan kencing manis kronik kini hidup sebatang kara selepas tidak mampu lagi bergerak dan penglihatannya semakin kabur.
Musraini Mustapar Kamar, 43, yang mempunyai tiga orang anak berkata, keluarga merupakan kekuatan kepada dirinya sebelum ini, namun segala-galanya berubah selepas dia terlibat kemalangan dan berpisah dengan isterinya tiga tahun lalu.
“Saya tidak minta jadi begini dan ingin berdikari tanpa mengharapkan bantuan orang lain tetapi kesihatan saya tidak mengizinkan saya berbuat demikian, saya rasa sangat lemah dan tidak berguna.
“Selepas berpisah dengan isteri, saya tinggal seorang diri dan hasil perkahwinan itu, saya dikurniakan tiga orang anak iaitu dua lelaki dan seorang perempuan yang kini tinggal bersama bekas isteri,” katanya ketika ditemui di rumahnya di Taman TKK, Bagan Pinang di sini kelmarin.
Lebih memilukan, Musraini berkata, sebagai seorang bapa dia amat sedih apabila tidak mampu memberikan nafkah kepada anak-anaknya selepas hilang punca pendapatan akibat masalah kesihatan yang dialami.
Musraini yang sebelum ini bekerja di sebuah syarikat elektrik di Port Dickson memberitahu, akibat terlibat dalam kemalangan tiga tahun lalu dia mengalami masalah sarah dan tulang belakang yang kronik sehingga hilang punca pendapatan.

“Sakit lama masih belum pulih, saya diuji dengan satu lagi kemalangan kereta di Rembau awal tahun lalu menyebabkan kaki semakin lemah dan sukar bergerak.
“Sejak itu, saya tidak lagi mampu bergerak seperti biasa dan pastinya tidak mampu bekerja lagi kerana turut mengalami masalah kesihatan lain seperti penyakit kencing manis dan darah tinggi,” katanya.
Musraini memberitahu, penyakit kencing manis itu membuatkan matanya menjadi rabun hingga sukar bergerak seperti dahulu dan kebanyakan masa dia hanya makan mi segera untuk alas perut selain jiran turut menghulurkan makanan.
Dalam nada sebak, Musraini melahirkan kegusaran memikirkan masa depan apabila wang simpannya sudah habis bagi menampung hidup dan membayar ansuran rumah RM650 sebulan.
“Rumah ini akan dilelong bila-bila masa dan semua duit caruman dari akaun 2 Kumpulan Wang Simpanan Pekerja sudah habis digunakan untuk membayar ansuran rumah tetapi saya tetap tidak mampu kerana sudah terlalu lama tidak bekerja.
“Tunggakan demi tunggakan menyebabkan rumah ini terpaksa dilelong oleh bank dan saya hanya menunggu masa arahan keluar dari rumah ini,” katanya.
Dalam pada itu, wakil Pertubuhan Bukan Kerajaan (NGO), Prihatin Port Dickson, Mohd. Rizal Ishak turut menyampaikan sumbangan kepada Musraini selepas mendapat maklumat mengenai kehidupan bapa tunggal itu.
“Saya bersama rakan yang lain akan sedaya upaya membantu meringankan beban Musraini memandangkan dia tidak boleh bergerak jadi kita akan cuba sedaya upaya selesaikan urusan makan minum dan keperluan lain.
“Kami juga akan membantu membersihkan kawasan rumah Musraini supaya dia tinggal dalam keadaan yang lebih selesa selepas ini,” katanya.
Orang ramai yang ingin membantu boleh menyalurkan sumbangan menerusi akaun Maybank 155042000097 (Musraini Mustapar Kamar). -K! ONLINE


Muka wanita melecur disambar api ketika memasak
Oleh MOHD SYALMIZI HAMID

23 Oktober 2020, 7:58 pm
SEBERANG PERAI – Seorang wanita warga emas melecur pada muka akibat disambar api dalam kejadian kebakaran dapur di sebuah rumah di Taman Sutera, Seberang Jaya di sini petang tadi.
Jurucakap Jabatan Bomba dan Penyelamat negeri berkata, pihaknya menerima panggilan berhubung kejadian itu kira-kira pukul 6 petang dan dimaklumkan seorang wanita berusia 61 tahun telah melecur.
“Ketika tiba di lokasi kejadian, kebakaran yang membabitkan dapur memasak sudah dipadamkan orang awam.
“Terdapat seorang mangsa melecur pada muka akibat disambar api dan dia dibawa oleh orang awam ke hospital untuk rawatan,” katanya kepada pemberita sebentar tadi.
Menurutnya, operasi yang dijalankan Balai Bomba dan Penyelamat Perai itu ditamatkan pukul 6.27 petang. – K! ONLINE


Kilang tauhu kering nipis diserbu
Oleh DIYANATUL ATIQAH ZAKARYA

23 Oktober 2020, 8:41 pm
JASIN – Sebuah kilang memproses tauhu kering nipis (fucuk) di Umbai di sini diserbu Kementerian Perdagangan Dalam Negeri dan Hal Ehwal Pengguna (KPDNHEP) negeri selepas dipercayai melakukan kesalahan penakrifan logo halal, semalam.
Pengarahnya, Norena Jaafar berkata, serbuan itu dibuat selepas pihaknya menerima maklumat daripada orang awam mengenai penggunaan logo halal yang mengelirukan.
Jelasnya, kilang tersebut mempunyai logo halal yang sah, namun didapati tidak mematuhi beberapa syarat yang ditetapkan pihak kementerian.
“Kita telah membuka satu kertas siasatan di bawah Akta Perihal Dagangan 2011 melibatkan nilai rampasan berjumlah RM1,225.
“Jika sabit kesalahan boleh didenda tidak lebih RM200,000 bagi kesalahan pertama dan tidak lebih RM500,000 bagi kesalahan berikutnya,” katanya dalam satu kenyataan di sini, hari ini.
Mengulas lanjut Norena berkata, sejak Januari hingga 22 Oktober lalu sebanyak 17,400 premis perniagaan telah diperiksa meliputi semua lapisan perniagaan iaitu peruncit, pemborong dan pengilang atau peladang.

Tambahnya, dalam tempoh itu KPDNHEP telah menerima sebanyak 775 aduan rasmi, yang mana kebanyakan membabitkan perihal harga.
“Sehingga semalam sebanyak 216 kes telah direkodkan melibatkan nilai rampasan berjumlah RM636,206, manakala sebanyak RM114,050 kompaun serta denda RM187,500 dikeluarkan membabitkan semua kesalahan yang telah diambil tindakan.
“Kita mengingatkan kepada semua para peniaga agar sentiasa mematuhi peraturan dan undang-undang yang ditetapkan kerajaan,” katanya. -K! ONLINE


Pengawal keselamatan wanita maut digilis
Oleh DIYANATUL ATIQAH ZAKARYA

23 Oktober 2020, 9:05 pm
MELAKA – Seorang wanita yang bekerja sebagai pengawal keselamatan maut selepas digilis sebuah treler di Jalan Bukit Balai, Durian Tunggal di sini, petang tadi.
Dalam kejadian kira-kira pukul 3.30 petang itu, mangsa, K. Kali Amma, 31, maut di tempat akibat kecederaan parah di seluruh anggota badan.
Ketua Jabatan Siasatan dan Penguatkuasaan Trafik negeri, Superintendan Hasan Basri Yahya berkata, ketika kejadian mangsa yang menunggang motosikal jenis Honda Wave dalam perjalanan dari arah Durian Tunggal ke Gangsa.
“Setiba di satu kawasan berselekoh, motosikal mangsa tiba-tiba hilang kawalan menyebabkan mangsa terseret ke laluan bertentangan.
“Mangsa kemudian telah digilis oleh sebuah treler muatan arang batu dipandu seorang lelaki berusia 44 tahun yang gagal mengelak wanita berkenaan,” katanya ketika dihubungi di sini, hari ini.
Sementara itu, seorang penduduk Mohd. Harun Mohd. Yusod, 70, ketika ditemui di lokasi memberitahu, ketika kejadian dia berada di dalam rumah yang terletak berdekatan sebelum terdengar dentuman kuat dari arah jalan raya.

“Sini memang kerap berlaku kemalangan, saya melihat dari jauh dan menyangkakan ada muatan treler tersebut telah terjatuh berterabur di atas jalan.
“Apabila saya keluar dan tengok lebih dekat, saya terkejut apabila ternampak ia adalah serpihan motosikal dan terdapat mangsa di atas jalan dalam keadaan mengerikan,” katanya.
Sementara itu Hasan berkata, mayat wanita tersebut telah dihantar ke Hospital Melaka untuk bedah siasat dan kes disiasat mengikut Seksyen 41(1) Akta Pengangkutan Jalan 1987. -K! ONLINE


Penduduk jumpa rangka dipercayai milik manusia
Oleh ALICIA JOHNY KUEH

23 Oktober 2020, 8:44 pm
BETONG- Penduduk kampung Rh Karin terkejut apabila menemui rangka tulang di dalam sebuah hutan di Bukit Rabung, Tabut, Skrang di sini semalam.
Menurut jurucakap dari Pusat Gerakan Operasi (PGO) Bomba Sarawak, rangka tulang itu dijumpai ketika penduduk kampung sedang memeriksa jerat mereka di kawasan hutan berkenaan.
“Ketua Balai Bomba dan Penyelamat (BBP) Betong menerima panggilan dari pihak polis sekitar pukul 7 malam mengenai penemuan rangka tulang tersebut dan meminta agar anggota bomba membantu polis untuk mendapatkannya pada keesokan hari (hari ini).
“Antara barang-barang penemuan lain yang dijumpai di lokasi itu termasuklah baju, topi dan beg yang kemudiannya dikumpul dan dimasukkan ke dalam beg mayat.
“Barangan itu terus dibawa ke kenderaan polis untuk tindakan selanjutnya,” katanya dalam satu laporan tadi.
Identiti sebenar jasad tersebut belum dapat disahkan sehingga selesainya laporan makmal.

Lokasi barangan itu juga terletak pada jarak 1.3 kilometer dari rumah panjang Karin dan mengambil masa 20 minit untuk sampai ke lokasi tersebut.
Operasi tersebut telah diketuai oleh Ketua Balai Bomba Betong, Vincent Baling Yabi, dengan kekuatan empat anggota bomba lain, dan disertai empat anggota polis, lima anggota Angkatan Pertahanan Malaysia (APM), dan 25 orang penduduk kampung. -K! ONLINE


Hampir 80 peratus setuju kerajaan kini wujudkan jawatankuasa bersama perangi Covid-19
Oleh NUR HUDA MUSA

23 Oktober 2020, 7:07 pm
KUALA LUMPUR – Kaji Selidik Universiti UCSI mendapati hampir 80 peratus rakyat bersetuju agar kerajaan hari ini mewujudkan jawatankuasa bersama dengan wakil daripada kerajaan sebelumnya bagi menangani pandemik Covid-19.
Pengarah Pusat Penyelidikan tersebut, Profesor Madya Dr. Pek Chuen Khee berkata, dalam kajian yang dijalankan minggu lalu mendapati sebanyak 75.9 peratus bersetuju dan hanya 2.4 peratus sahaja tidak setuju dengan jawatankuasa bersama tersebut.
Bagaimanapun katanya, kajian sama turut mendapati kepercayaan rakyat terhadap kerajaan Pakatan Nasional (PN) dalam mengendalikan isu Covid-19 agak tinggi.
“Tahap kepercayaan orang awam terhadap kerajaan nampaknya agak positif dalam kaji selidik yang kami jalankan di mana daripada 1,166 orang responden, 63.3 peratus yakin dengan kerajaan sebaliknya 36.7 peratus lagi sebaliknya.
“Cuma kami tidak pasti tahap keyakinan itu berubah atau tidak selepas beberapa siri pengumuman kerajaan melibatkan perintah kawalan pergerakan minggu ini termasuk kekeliruan maklumat arahan bekerja dari rumah,” katanya dalam satu kenyataan di sini hari ini.
Justeru itu katanya, kerajaan wajar memberi perhatian dalam perkara ini dan segera menangani sebarang ketempangan jika perlu. – K! ONLINE


Bukan hempas, tapi sedang bermain dengan anak kucing
Oleh ISKANDAR SHAH MOHAMED

23 Oktober 2020, 5:25 pm
SHAH ALAM – Seorang pengawal keselamatan Masjid Taman Sri Muda, Seksyen 25 di sini menganggap insiden didakwa menghempas seekor kucing telah disalah tasfir oleh orang ramai.
Dia yang merupakan warga Bangladesh dikenali Zakir, 47, berkata, ketika kejadian sebenarnya dia sedang bermain dengan kucing tersebut.
Katanya, kucing tersebut dianggap sebagai anak sendiri selepas dikutip di sebuah pasar sejak tiga bulan lalu.
“Mana mungkin saya melakukan perbuatan kejam itu sedangkan haiwan tersebut dipelihara seperti anak sendiri.
“Saya ketika itu hanya bermain dengan kucing tersebut dan tidak menghempas ke tanah seperti yang didakwa,” katanya ketika ditemui Kosmo! di sini masjid berkenaan hari ini.
Terdahulu, tular rakaman video berdurasi 24 saat di laman sosial yang menunjukkan seorang lelaki mengusap seekor kucing sebelum mengangkatnya, seolah-olah mahu menghempas ia ke lantai.

Berdasarkan rakaman itu, jeritan seorang wanita turut kedengaran dipercayai cuba menghentikan tindakan tersebut dan akan membuat laporan polis berhubung aksi tersebut.
Zakir yang telah bekerja di masjid itu sejak tiga tahun lalu bagaimanapun menyedari kesilapannya dan memohon maaf kepada semua pihak.
“Kejadian itu juga menjadi pengajaran berguna kepada saya supaya lebih berwaspada dan tidak menimbulkan salah sangka kepada sesiapa,” katanya.
Sementara itu, Nazir masjid tersebut, Harani Md Saad, 54, menegaskan, pihaknya turut memberi kerjasama penuh kepada polis mengenai kejadian berkenaan.
“Kami sudah menyalurkan semua maklumat kepada polis termasuk memeriksa lokasi kejadian dan kucing tersebut.
“Kucing itu sememangnya masih sihat dan tidak mengalami sebarang kecederaan,” katanya.
Namun, beliau turut memberi amaran kepada pengawal keselamatan itu supaya tidak mengulangi perbuatan berkenaan. -K! ONLINE


Harga RON95, RON97 turun empat sen
Oleh NOR IDAYU BOSRO

23 Oktober 2020, 5:20 pm
PUTRAJAYA – Harga runcit petrol RON95 turun empat sen kepada RM1.64 seliter berbanding RM1.68 bagi tempoh bermula tengah malam ini sehingga 30 Oktober depan.
Kementerian Kewangan dalam satu kenyataan berkata, harga RON97 juga turun empat sen daripada RM1.98 kepada RM1.94 seliter.
“Harga runcit diesel pula kekal pada paras RM1.74 seliter.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. -K! ONLINE


Lelaki terbunuh Iswara dipandu bertembung lori
Oleh MOHAMAD FAHD RAHMAT

23 Oktober 2020, 6:15 pm
KLUANG – Seorang lelaki maut selepas kereta yang dipandunya bertembung dengan sebuah lori dalam kemalangan di Taman Berlian Biru di sini tengah malam tadi.
Dalam kejadian pada pukul 12.30 tengah malam itu, mangsa, Sia Ching Choon, 37, meninggal dunia di tempat kejadian akibat cedera parah pada anggota badan.
Komander Operasi dari Balai Bomba dan Penyelamat (BBP) Kluang, Pegawai Bomba Kanan II Affendy Mustafa berkata, seramai 11 anggota bersama empat jentera dikejarkan ke lokasi kejadian sejurus menerima panggilan kecemasan.
“Sejurus Pasukan Keluaran Operasi (PKO) tiba di lokasi kejadian, didapati benar berlaku kemalangan jalan raya melibatkan sebuah lori Isuzu dan sebuah kereta jenis Proton lswara.
“Terdapat seorang mangsa tersepit dan disahkan meninggal dunia oleh pihak Kementerian Kesihatan Malaysia (KKM) yang hadir.
“Mangsa yang meninggal dunia telah diserahkan kepada pihak polis untuk tindakan selanjutnya,” katanya operasi ditamatkan pada pukul 1.21 pagi.

Dalam pada itu, Ketua Polis Daerah Kluang Asisten Komisioner Low Hang Seng ketika dihubungi mengesahkan kejadian itu.“Dalam kejadian di kilometer 50 Jalan Batu Pahat Mersing itu, pemandu lori dan kelindannya tidak mengalami kecederaan.
“Punca kemalangan masih dalam siasatan dan kes diklasifikasikan mengikut Sekayen 41(1) Akta Pengangkutan Jalan (APJ 1987),” katanya. -K! ONLINE


PM jumpa Agong di Istana Abdulaziz
Oleh KOSMO!

23 Oktober 2020, 5:14 pm
PETALING JAYA – Perdana Menteri, Tan Sri Muhyiddin Yassin dilaporkan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Abdulaziz, Kuantan sebentar tadi.
Perjumpaan itu dipercayai susulan Mesyuarat Kabinet Khas di bangunan Perdana Putra, Putrajaya pagi tadi.
Dalam mesyuarat itu Kabinet dipercayai bersetuju untuk melaksanakan ‘darurat politik’ bagi mengatasi ketidakstabilan politik negara dan sekali gus memberi fokus kepada usaha menangani penularan Covid-19. – K! ONLINE


Kabinet dipercayai setuju darurat, PM dijangka mengadap Agong
Oleh KOSMO!

23 Oktober 2020, 4:50 pm
PUTRAJAYA – Kabinet dipercayai bersetuju untuk melaksanakan ‘darurat politik’ bagi mengatasi ketidakstabilan politik negara dan sekali gus memberi fokus kepada usaha menangani penularan Covid-19.
Perkara itu diputuskan dalam mesyuarat khas di Bangunan Perdana Putra di sini semalam yang dipengerusikan oleh Perdana Menteri, Tan Sri Muhyiddin Yassin.
Satu sumber di Jabatan Perdana Menteri memaklumkan, pengumuman mengenai perkara itu akan dibuat dalam masa terdekat.
“Kabinet dikatakan menyarankan Muhyiddin mempersembahkan cadangan kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah,” katanya kepada Kosmo! di sini semalam.
Turut difahamkan, Muhyiddin dijangka mengadap Al Sultan Abdullah bagi mendapatkan perkenan baginda.
Bagaimanapun, perkara itu masih tidak dapat disahkan daripada Istana Negara. – K! ONLINE


710 kes baharu, 10 kematian
Oleh SITI A'ISYAH SUKAIMI

23 Oktober 2020, 6:25 pm
PUTRAJAYA- Sebanyak 710 kes baharu dilaporkan hari ini menjadikan jumlah kes positif di seluruh negara sebanyak 24,514 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, hanya satu kes import melibatkan warga asing yang memasuki Malaysia dari Nepal.
“Jumlah kes hari ini turut disumbangkan daripada tiga kluster baharu iaitu Kluster Samudera di Sandakan, Sabah; Kluster Palma di Gombak dan Hulu Selangor, Selangor dan Kepong, Kuala Lumpur serta Kluster Jaya di Sepang dan Seremban, Negeri Sembilan.
“Sehingga kini terdapat 90 kes positif dirawat di Unit Rawatan Rapi dengan 28 kes memerlukan bantuan pernafasan,” katanya dalam satu kenyataan akhbar di sini hari ini.
Dr. Noor Hisham berkata, terdapat 10 lagi kes kematian baharu menjadikan sebanyak 214 kes kematian berkaitan Covid-19 dilaoporkan.
Tambah beliau, kes kematian itu dilaporkan di Sabah, Kedah dan Labuan membabitkan mangsa berusia antara 33 hingga 77 tahun dan ada daripada mereka mengidap pelbagai penyakit. -K! ONLINE


10 ditahan berparti liar sambil berjudi
Oleh NUR HUDA MUSA

23 Oktober 2020, 5:37 pm
PETALING JAYA – Seramai 10 individu ditahan semasa mengadakan parti liar di sebuah rumah di Ara Damansara, di sini semalam.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, dalam serbuan itu pihak polis berjaya menahan lima orang lelaki dan lima wanita termasuk tiga daripadanya warga asing.
“Serbuan dibuat pada pukul 9.50 malam dan semua yang ditahan berusia dalam lingkungan 27 hingga 45 tahun.
“Pemeriksaan lanjut di dalam rumah itu menemui satu karpet bertulisan ‘Texas Holdem’ yang tercatat angka 1 hingga 10 dipercayai digunakan untuk aktiviti perjudian,” katanya dalam satu kenyataan di sini hari ini.
Nik Ezanee berkata, pihaknya turut menemui satu tiub penyedut minuman yang mengandungi bahan disyaki dadah jenis ketamin seberat 0.5 gram dan sebuah beg berisi barang-barang disyaki digunakan untuk aktiviti perjudian.
“Kami turut menemui empat botol plastik mengandungi cecair disyaki jus berisi dadah seberat 1.5 liter yang disimpan di dalam almari rumah berkenaan.

“Hasil ujian awal saringan air kencing dilakukan mendapati semua suspek positif dadah jenis methaphetamin, amphetamin dan ketamin,” ujarnya.
Menurutnya, siasatan awal juga mendapati sebahagian daripada suspek berkenaan mengaku terbabit dengan penyalahgunaan dadah kira-kira setahun lalu.
Semua suspek yang tidak mempunyai rekod jenayah lampau itu direman selama empat hari untuk siasatan lanjut mengikut Seksyen 12(2) Akta Dadah Berbahaya 1952 dan Seksyen 7(1) Akta Rumah Judi Terbuka 1953.
“Mereka turut disiasat mengikut Seksyen 269 Kanun Keseksaan kerana melakukan perbuatan cuai yang mungkin merebakkan jangkitan apa-apa penyakit berbahaya kepada nyawa,” tegasnya. – K! ONLINE


Lagi 26 individu STIAS Senawang positif Covid-19
Oleh ZAKKINA WATI AHMAD TARMIZI

23 Oktober 2020, 5:22 pm
SEREMBAN- Seramai 26 individu dari Sekolah Tinggi Islam As Sofa (STIAS) Senawang dekat sini disahkan positif Covid-19 hari ini.
Pengerusi Pengelola STIAS Senawang, Abdullah Abdol Razak berkata, hasil ujian saringan yang dilakukan Kementerian Kesihatan kesemua mereka membabitkan seramai lapan orang kakitangan dan 18 orang pelajar.
“Keputusan pihak Kementerian Kesihatan mendapati hasil ujian saringan yang dilakukan terdapat pertambahan baru seramai 26 individu yang disahkan positif Covid-19.
“Tambahan terbaru tersebut adalah membabitkan seramai 8 orang kakitangan dan 18 orang pelajar,” katanya dalam kenyataan hari ini.
Semalam, seramai 33 pelajar sekolah swasta tersebut disahkan positif Covid-19 hasil ujian saringan yang telah dibuat seluruh warga kerja dan pelajar berikutan salah seorang daripada pelajarnya didapati positif Covid-19 sekali gus mewujudkan kluster baharu yang digelar Kluster Sofi.
Sementara itu, Abdullah menjelaskan, atas nasihat pihak Kementerian Kesihatan pihak sekolah telah mengambil tindakan dengan menempatkan pelajar yang positif di bilik khas yang berasingan daripada para pelajar dan guru yang masih menunggu keputusan, begitu juga segala kemudahan harian turut diasingkan.

“Manakala kesemua pelajar harian yang tidak menetap di asrama juga telah diarahkan untuk menjalani kuarantin di sekolah sementara menunggu keputusan ujian saringan bagi mengelakkan jangkitan ini tersebar ke luar kawasan sekolah,” katanya.
Sementara itu, katanya, segala keperluan asas termasuk bekalan makanan, pelitup muka dan pencuci tangan kepada pelajar dan kakitangan yang sedang dikuarantin di sekolah juga adalah mencukupi hasil sumbangan pihak Yayasan Sofa dan Kumpulan Pendidikan Muhammadiah (MUTIM) selain bantuan ibu bapa, orang ramai dan pertubuhan bukan kerajaan (NGO).
“Pihak sekolah akan terus mengikuti segala langkah-langkah yang disyorkan Kementerian Kesihatan dan sentiasa mematuhi segala arahan pihak berkuasa dengan mengambil langkah penjagaan lebih ketat untuk mengelakkan penyebaran wabak ini.
“Malah sepanjang tempoh kuarantin ini, pihak sekolah terus menyusun rutin harian pelajar di mana mereka akan solat secara berjemaah dengan mematuhi Prosedur Standard Operasi (SOP) penjarakan sosial, mengulang hafalan al Quran dan mengulangkaji pengajian akademik mereka di tempat masing-masing,” katanya.
Sementara itu, sebahagian daripada pelajar dan kakitangan yang disahkan positif Covid-19 hari ini telah dibawa ke Hospital Rembau kira-kira pukul 3.30 petang dengan menggunakan sebuah bas Jabatan Kesihatan Negeri, Negeri Sembilan dan sebuah ambulans. -K! ONLINE


Bayi lelaki dibalut tuala berdarah ditemui di dalam kotak
Oleh KOSMO!

23 Oktober 2020, 4:51 pm
Oleh ASLIZA MUSA
KUALA KANGSAR – Seorang bayi lelaki masih bertali pusat ditemui dalam sebuah kotak di hadapan sebuah kedai makan berhampiran bank di Jalan Raja Bendahara di sini hari ini.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, bayi cukup sifat itu ditemui dalam keadaan berbalut tuala berdarah oleh seorang peniaga pada pukul 9 pagi ketika mahu memulakan operasi perniagaan.
Katanya, peniaga itu yang terdengar bunyi tangisan dari sebuah kotak segera melakukan pemeriksaan sebelum terkejut apabila mendapati terdapat bayi di dalamnya.
“Bayi itu diletak di dalam kotak dengan dialas tuala dan dipercayai baharu dilahirkan berdasarkan tali pusat dan uri yang ada pada bayi.
“Keadaan bayi itu dilaporkan tidak stabil dan dihantar ke Hospital Kuala Kangsar untuk rawatan lanjut,” katanya di sini hari ini.

Menurut beliau, siasatan awal mendapati tiada saksi yang melihat bagaimana kotak tersebut diletakkan di lokasi kejadian.
“Siasatan lanjut bagi mengesan suspek sedang dijalankan dan kes disiasat mengikut Seksyen 317 Kanun Keseksaan kerana menyembunyikan kelahiran dengan niat untuk membuang bayi.
“Jika disabitkan kesalahan, suspek berdepan hukuman penjara maksimum tujuh tahun atau denda atau kedua-duanya,” katanya. – K! ONLINE


Seorang jemaah positif Covid-19, Masjid Pangkal Meleret ditutup
Oleh KOSMO!

23 Oktober 2020, 3:50 pm
Oleh TOREK SULONG
MACHANG – Masjid Mukim Pangkal Meleret di sini ditutup kepada ahli jemaah dan orang ramai bermula semalam selepas seorang daripada jemaah yang hadir menunaikan solat baru-baru ini disahkan positif Covid-19.
Imam tua masjid, Kamaruzzali Dollah berkata, notis penutupan itu dikeluarkan oleh Pejabat Agama Jajahan Machang yang mengarahkan masjid itu ditutup selepas solat Asar semalam untuk sementara waktu sehingga tarikh yang akan diumumkan kelak.
Menurutnya, Jabatan Kesihatan Negeri Kelantan mengesahkan tiga kes baharu direkodkan di Kelantan dengan dua daripadanya di Mukim Pangkal Meleret.
“Kerja-kerja disinfeksi turut dilaksanakan di masjid ini dan semua anak mukim sudah maklum mengenai penutupan masjid termasuk penangguhan solat fardu Jumaat hari ini.
“Semua jadual majlis ilmu, ceramah dan aktiviti yang berkaitan turut ditangguhkan sementara sehingga dimaklumkan semula mungkin selepas tempoh 14 hari,” katanya ketika dihubungi Kosmo! hari ini.

Kamaruzzali berkata, pengurusan masjid menafikan maklumat tular di media sosial yang mendakwa semua ahli jawatankuasa dijangkiti Covid-19.
Katanya, hanya ahli jawatankuasa masjid yang berhubung rapat dengan mangsa yang disahkan positif Covid-19 tampil secara sukarela melakukan saringan untuk pengesahan kesihatan masing-masing.
“Jangkitan ini berlaku di luar masjid, namun kita perlu waspada mengekang penularan wabak dengan mematuhi arahan pihak berkuasa menutup sementara masjid ini.
“Jemaah telah mematuhi operasi standard (SOP) termasuk mewajibkan pemakaian pelitup muka dan penjarakan sosial. Menjadi kelaziman, ahli jawatankuasa yang menjalani saringan Covid-19 perlu mematuhi prosedur kuarantin sehingga keputusan mengenainya diperoleh, “ujarnya.
Masjid Mukim Pangkal Meleret merupakan salah sebuah masjid dalam daerah Machang yang aktif dan padat dengan majlis ilmu selain ceramah keagamaan. – K! ONLINE


11,000 anak ayam rentung dalam kebakaran
Oleh KOSMO!

23 Oktober 2020, 3:24 pm
Oleh SHAMSUL KAMAL AMARUDIN
LUMUT – Dianggarkan kira-kira 11,000 ekor anak ayam rentung dalam kebakaran pusat ternakan ayam di Pekan Gurney dekat sini awal pagi tadi.
Ketua Balai Bomba dan Penyelamat Sitiawan, Mohd. Zaki Zainol berkata, pihaknya menerima panggilan kecemasan mengenai kejadian itu pada pukul 5.36 pagi sebelum sepasukan anggota bergegas ke tempat kejadian.
Katanya, sebaik tiba di lokasi, pasukan itu mendapati reban ayam berukuran 9 x 180 meter sedang marak terbakar.
“Anggota menggunakan sumber air dari pili bomba berdekatan untuk memadamkan kebakaran tersebut sehingga ia berjaya dipadamkan sepenuhnya.
“Punca kejadian dan anggaran kerugian masih dalam siasatan,” katanya.

Operasi tamat sepenuhnya pada pukul 9.45 pagi. – K! ONLINE


Polis Melaka tegas isu kompaun di stesen minyak
Oleh KOSMO!

23 Oktober 2020, 4:07 pm
Oleh DIYANATUL ATIQAH ZAKARYA
MELAKA – Polis negeri ini menegaskan tindakan kompaun yang dikenakan terhadap seorang individu yang tidak memakai pelitup muka ketika berada di sebuah stesen minyak di Bukit Beruang, di sini semalam tidak sepatutnya diperbesarkan.
Ketua Jabatan Pencegahan Jenayah dan Keselamatan Komuniti (JPJKK) Ibu Pejabat Polis Kontinjen (IPK) Melaka, Asisten Komisioner Beh Eng Lai berkata, sesiapa sahaja boleh dikenakan tindakan kompaun sekiranya didapati tidak mematuhi prosedur operasi standard (SOP) itu.
“Orang ramai yang berada di tempat awam termasuk stesen minyak tertakluk kepada keperluan memakai pelitup muka mengikut kebiasaan baharu yang digariskan Majlis Keselamatan Negara (MKN).
“Jadi, tindakan kompaun yang dikenakan terhadap seorang individu yang tidak memakai pelitup muka ketika mengisi minyak di Bukit Beruang tidak sepatutnya diperbesarkan,” katanya ketika dihubungi di sini, hari ini atas.
Beliau berkata demikian ketika diminta mengulas mengenai satu hantaran tular di laman sosial Facebook Polis Melaka memaparkan operasi dijalankan pasukan Op Covid-19 IPK Melaka yang mengenakan kompaun terhadap seorang pengawal keselamatan.

Hantaran yang dimuatnaik itu bagaimanapun telah menimbulkan pelbagai perspektif dan ketidakpuasan hati dalam kalangan netizen dengan menganggap tindakan kompaun itu tidak wajar.
Lelaki itu dikenakan kompaun sebanyak RM1,000 kerana gagal mematuhi SOP mengikut Peraturan-Peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan) 2020.
Dalam hantaran sama turut menyatakan lelaki yang bekerja di sebuah kilang itu perlu menjelaskan kompaun tersebut dalam tempoh 14 hari di Pejabat Kesihatan Daerah (PKD).
Mengulas lanjut, Eng Lai menasihatkan orang ramai agar sentiasa mematuhi SOP yang telah ditetapkan untuk mengelak daripada dikompaun, sekali gus memutuskan rantaian Covid-19 di negeri ini.
“Sekiranya ada netizen yang masih tidak berpuas hati, boleh semak di laman web MKN dan baca mengenai SOP pemakaian ‘face mask’ (pelitup muka) di tempat awam.
“SOP pemakaian pelitup muka telah diterangkan dengan jelas sejak arahan itu dikeluarkan MKN. Antara tempat yang diwajibkan pemakaian pelitup muka ialah di stesen minyak, jadi ia bukanlah satu isu,” katanya.
Sementara itu, semakan semula di Facebook Polis Melaka mendapati hantaran tersebut telah tiada, namun beberapa pengguna Facebook lain sempat melakukan cetakan skrin perkara itu. – K! ONLINE


2 rakan mengaku tidak salah miliki wang rompak berkumpulan RM1 juta
Oleh NUZULSHAM SHAMSUDDIN

23 Oktober 2020, 4:14 pm
KUALA LUMPUR – Dua rakan mengaku tidak bersalah di Mahkamah Sesyen di sini hari ini  atas pertuduhan memiliki wang hasil rompakan berkumpulan RM1.3 juta, minggu lalu.
Tertuduh Teh Han Shyang, 31, dan Lok Jun Siang, 40, membuat pengakuan tidak bersalah itu selepas pertuduhan dibacakan terhadap mereka di hadapan Hakim Izralizam Sanusi.
Mengikut pertuduhan, dua lelaki itu didakwa dengan curangnya memiliki wang tunai sebanyak RM1.3 juta milik seorang ahli perniagaan, Eng Ching Huang, 36, yang diketahui atau ada sebab munasabah untuk mempercayai ia adalah harta rompak berkumpulan.
Kesalahan itu didakwa dilakukan di parkir Arkadia Desa Park City Kepong, Sentul di sini pukul 2.30 petang pada 16 Oktober lalu.
Berikutan itu pertuduhan dikemukakan mengikut Seksyen 412 Kanun Keseksaan yang boleh dihukum bawah seksyen sama dan dibaca bersama Seksyen 34 kanun sama.
Hukuman bagi seksyen itu memperuntukkan hukuman penjara sehingga 20 tahun dan boleh juga dikenakan denda jika sabit kesalahan.

Terdahulu Timbalan Pendakwa Raya, Muhammad Aiman Azahan menawarkan jaminan RM12,000 setiap seorang.
Bagaimanapun peguam, Khairulamin Abdullah yang mewakili Han Shyang dan peguam Nor Azri Mohd. Arif bagi pihak Jun Siang, memohon agar anak guam mereka diberi ikat jamin yang rendah atas alasan anak guam mereka tidak berkemampuan.
Han Shyang hanya bekerja di pasar pagi manakala Jun Siang hanya sebagai pemandu e-hailing.
Selepas mendengar permohonan kedua-dua belah pihak Izralizam membenarkan setiap tertuduh diikat jamin sebanyak RM7,000 dengan seorang penjamin berserta syarat tambahan mereka perlu melaporkan diri sebulan sekali di balai polis berdekatan.
Mahkamah kemudian menetapkan 20 November ini sebagai sebutan semula kes. – K! ONLINE


Beberapa premis dan jalan di Taiping ditutup kerana PKPD
Oleh KOSMO!

23 Oktober 2020, 4:20 pm
Oleh ASLIZA MUSA
TAIPING – Beberapa buah premis di sekitar kawasan Penjara Taiping dan Pusat Koreksional Kamunting ditutup operasi bermula hari ini selaras dengan pelaksanaan Perintah Kawalan Pergerakan Diperketatkan (PKPD).
Penutupan itu juga melibatkan Jalan Taming Sari bermula dari Mess Renjer hingga lampu isyarat persimpangan Sekolah Kebangsaan (SK) Klian Pauh.
Keputusan penutupan itu dibuat dalam mesyuarat Jawatankuasa Tindakan Bencana Daerah Larut Matang dan Selama (LMS) yang dipengerusikan Pegawai Daerah, Mohamed Akmal Dahalan, malam tadi.
Pejabat Daerah dan Tanah LMS dalam kenyataan menerusi laman Facebook rasminya memberitahu, PKPD Penjara Taiping meliputi kawasan Kuarters Anggota Penjara, Berek Hitam dan Blok Bunga Tanjung (di sebelah SK Klian Pauh).
Katanya, operasi di Muzium Perak turut ditutup sepanjang PKPD.

“Penutupan turut melibatkan kedai makan Nasi Lemak Kambus, Mom’s Prison, Nursery Yard Master dan Tokong Ling Nam Ku Miew,” kata kenyataan itu hari ini.
Semalam, Menteri Kanan (Keselamatan) Datuk Seri Ismail Sabri Yaakob dalam sidang akhbar hariannya memberitahu kerajaan akan melaksanakan PKPD di sembilan penjara di zon Utara dan Selangor mulai hari ini hingga 4 November depan.
Penutupan itu membabitkan Pusat Koreksional Perlis; Penjara Sungai Petani; Penjara Taiping; Pusat Koreksional Kamunting dan Penjara Tapah di Zon Utara.
Zon Selangor pula membabitkan Penjara Reman Sungai Buloh; Penjara Kajang; Penjara Wanita Kajang dan Pusat Koreksional Puncak Alam. – K! ONLINE


Baki penghuni Darul Hanan negatif Covid-19
Oleh KOSMO!

23 Oktober 2020, 3:21 pm
Oleh SITI NUR MAS ERAH AMRAN
SEBERANG PERAI – Keputusan ujian saringan kedua yang dijalankan ke atas 79 penghuni dan 33 kakitangan di pusat jagaan warga emas, Darul Hanan di Pongsu Seribu, Kepala Batas di sini mendapati kesemua mereka negatif Covid-19.
Yang Dipertua Majlis Agama Islam Negeri Pulau Pinang, Datuk Ahmad Zakiyuddin Abd. Rahman ketika dihubungi berkata, kesemua mereka bagaimanapun masih belum dibenarkan keluar dari pusat jagaan itu dan akan terus menjalani kuarantin yang bermula sejak Sabtu lalu.
“Keputusan ujian saringan tersebut mendapati kesemua mereka negatif.
“Kita tetap terus mengambil langkah berjaga-jaga dengan mengawal laluan keluar masuk pusat jagaan terbabit bagi mengekang penularan Covid-19,” katanya di sini hari ini.
Mereka menjalani ujian saringan kali kedua pada 20 Oktober lalu selepas ujian saringan pertama yang dijalankan mendapati lapan penghuninya positif. – K! ONLINE


Dapat dua cap jari dari Perancis
Oleh KOSMO!

23 Oktober 2020, 4:04 pm
Oleh AFIFI HAFIZ MOHD NOR
SEREMBAN – Penolong Pendaftar Penjenayah, Pusat Pendaftaran Penjenayah Malaysia dan Singapura, Jabatan Siasatan Jenayah (JSJ) Bukit Aman Puwira Jaya Othman memberitahu Mahkamah Koroner Seremban pihaknya memohon kepada pihak berkuasa Perancis 10 sampel cap jari Nora Anne Quoirin untuk membantu siasatan.
Menurutnya, hasil permohonan itu hanya dua salinan cap jari berjaya diperoleh.
Katanya, beliau menerima surat bertarikh 13 Ogos 2019 yang merupakan salinan cap jari telunjuk kiri dan jari hantu kiri milik mangsa dari National Central Bureau Interpol Perancis.
“Saya telah membuat perbandingan cap-cap jari yang diterima dan mendapati kesan ‘unsolved latents’ pada penghantaran 5 Ogos 2019 dan 13 Ogos 2019 adalah tidak serupa dengan cap jari hantu kiri dan telunjuk kiri Nora Anne,” katanya di hadapan Koroner, Maimoonah Aid.
Puwira Jaya merupakan Saksi ke-34 pada prosiding inkues kematian Nora Anne Quoirin yang dikendalikan oleh Pegawai Inkues, Nurhafiza Haron.

Tambahnya, pada 3 Oktober 2019 beliau telah menerima sampel cap jari daripada Pegawai Turus D2 Ibu Pejabat Polis Negeri Sembilan, Inspektor Sakinah secara elektronik.
“Hasil perbandingan mendapati cap jari telunjuk kanan bagi Mohd Naseruddin Harun adalah serupa dengan cap jari di tempat kejadian.
“Penama-penama lain tidak mempunyai rekod jenayah dan dikesan dengan mana-mana ‘unsolved latents’ berkaitan kejadian,” tambahnya.
Turut memberi keterangan pada prosiding hari ke-14 ialah Saksi ke-33, Rabidin Mohd.Zin.
Nora Anne, anak sulung kepada tiga beradik yang juga merupakan anak istimewa, bersama keluarganya tiba di Malaysia untuk percutian selama dua minggu dan mendaftar masuk di sebuah resort di Pantai, Seremban pada 3 Ogos 2019.
Nora Anne kemudiannya dilaporkan hilang pada awal pagi keesokannya sebelum mayatnya ditemui sembilan hari selepas itu.
Laporan awal bedah siasat mendapati kematian Nora Anne tidak mempunyai unsur jenayah dan disahkan mati akibat kebocoran usus yang berpunca kerana tidak makan untuk tempoh lama dan tekanan yang berpanjangan.
Orang ramai boleh menyaksikan perjalanan prosiding tersebut menerusi penstriman langsung yang disediakan oleh Badan Kehakiman Malaysia melalui portal rasmi badan itu pada pautan www.kehakiman.gov.my dan media sosial rasmi di YouTube serta Facebook:The Malaysian Judiciary.
Prosiding akan bersambung semula pada 11 November 2020.


Hishammuddin dilantik Bendahari Agung
Oleh NUR HUDA MUSA

23 Oktober 2020, 3:48 pm
KUALA LUMPUR – Datuk Seri Hishammuddin Tun Hussein kembali membarisi kepimpinan tertinggi Barisan Nasional (BN) apabila dilantik sebagai Bendahari Agung.
Pengerusi BN, Datuk Seri Ahmad Zahid Hamidi berkata, pelantikan itu dibuat menerusi rombakan kecil demi memperkukuhkan organisasi parti.
“Keputusan tersebut dipersetujui bersama selepas rundingan dibuat dengan presiden-presiden komponen BN.
“Suatu rombakan kecil dalam kepimpinan BN telah dilakukan dengan mengambil kira beberapa aspek untuk memperkukuhkan struktur organisasi BN,” katanya dalam satu kenyataan di sini hari ini.
Dalam pada itu, Datuk Seri Tengku Adnan Tengku Mansor pula akan menjalankan tugas selaku Bendahari UMNO.
“Setinggi-tingi penghargaan kepada Tengku Adnan atas sumbangannya ketika menjadi Bendahari Agung BN.

“Tahniah diucapkan kepada Datuk Seri Hishamuddin Tun Hussein. Diharapkan beliau dapat menjalankan tanggungjawab yang telah diamanahkan dengan sebaiknya,” katanya. – K! ONLINE


Lelaki ditemui lemas dalam perigi tepi rumah
Oleh KOSMO!

23 Oktober 2020, 3:32 pm
Oleh ABDUL RASHID ABDUL RAHMAN
BERA – Seorang lelaki yang tinggal seorang diri ditemukan lemas dalam perigi di sebelah rumahnya di Kampung Kerayong di sini hari ini.
Ketua Polis Daerah Bera, Deputi Superintendan Mansor Samsudin berkata, mangsa Tan Chee Kong, 63, yang tinggal berasingan dengan isteri dan dua anaknya ditemukan terapung di dalam perigi pukul 7.30 pagi.
“Berdasarkan siasatan pada pukul 5.30 pagi jiran bersebelahan rumah mangsa menyatakan terdengar mangsa bising-bising di luar rumah sebelum ditemukan di dalam perigi di tepi rumah oleh isterinya.
“Mangsa dipercayai mengalihkan dua keping papan di atas perigi dan terjun ke dalam perigi yang mempunyai kedalaman kira-kira tiga meter,” katanya di sini, hari ini.
Menurut Mansor, mayat mangsa telah dihantar ke Hospital Sultan Haji Ahmad Shah (Hoshas) Temerloh untuk bedah siasat dan siasatan giat dilakukan.

Katanya berdasarkan siasatan asal tiada kesan kecederaan pada tubuh mangsa yang ditemukan dalam keadaan terapung dalam perigi berkenaan.
“Mangsa tinggal bersendirian manakala isteri dan dua anaknya tinggal berasingan.
“Semakan rekod perubatan mendapati mangsa mempunyai rekod masalah mental lebih kurang lima tahun dan mendapatkan rawatan di Klinik Kesihatan Triang,”ujarnya. – K! ONLINE


Dua wanita kemudi dua kapal Maritim Malaysia
Oleh KOSMO!

23 Oktober 2020, 4:16 pm
Oleh SHAMSUL KAMAL AMARUDIN
LUMUT – Selepas mencatatkan sejarah melantik seorang pegawai wanita menjadi Pegawai Memerintah Kapal sebelum ini, Agensi Penguatkuasaan Maritim Malaysia (APMM) sekali lagi mencatat sejarah apabila melantik dua lagi pegawai wanita sebagai Pegawai Memerintah Kapal.
Bekas Penolong Pengarah Kanan Seksyen Dasar Pengurusan Kompetensi di Cawangan Dasar Latihan dan Pengurusan Kompetensi Bahagian Sumber Manusia, Ibu Pejabat Maritim Malaysia Putrajaya, Leftenan Komander Fadzliana Fadzil dilantik mengemudi Kapal Maritim (KM) Tugau.
Seorang lagi iaitu Bekas Penolong Pengarah Kanan Unit Penguatkuasaan dan Eksesais, Seksyen Operasi, Maritim Malaysia Pulau Pinang, Leftenan Maritim Nurul Hanin Mohd. Isa, diberi tanggungjawab mengemudi KM Nyalau.
Fadzliana, 37, mengambil alih jawatan Pegawai Memerintah KM Tugau daripada Leftenan Komander Maritim Mohd Badri Barid Abdullah yang bertukar tugas sebagai Pegawai Memerintah KM Rawa.
Nurul Hanin, 39, pula mengambil alih tugas mengemudi KM Nyalau daripada Leftenan Komander Maritim Aida Arzahari, yang akan bertugas sebagai Penolong Pengarah Kanan, Seksyen Dasar Luar Negara, Cawangan Dasar Operasi, Bahagian Penguatkuasaan dan Penyelarasan Maritim di Putrajaya.

Aida, 37, sebelum ini mencatat sejarah menjadi wanita pertama negara dilantik Pegawai Memerintah kapal pada 2018.
Majlis serah terima tugas antara mereka disaksikan Pengarah Maritim Malaysia Perak, Kepten Maritim Shahrizan Raman di Ibu Pejabat Maritim Malaysia Perak, di sini, hari ini.
Turut diadakan majlis serah terima tugas Pegawai Memerintah KM Rawa antara Mohd Badri Barid yang mengambil alih jawatan itu daripada Leftenan Komander Maritim Tuan Mazzukei Mohammad yang bertukar sebagai Penolong Pengarah Kanan, Seksyen Dasar Pengurusan Kompetensi di Cawangan Dasar Latihan dan Pengurusan Kompetensi Bahagian Sumber Manusia Maritim Malaysia di Putrajaya.
Dalam ucapannya, Fadzliana mengucapkan terima kasih kepada pengurusan tertinggi Maritim Malaysia dan Pengarah Maritim Malaysia Perak yang memberi kepercayaan kepada mereka berdua melaksanakan tugas penting itu.
“Kami akan menggalas tanggungjawab tugas penguatkuasaan ini dengan baik dan mengutamakan sifar kemalangan di laut dalam apa jua keadaan.
“Harapan kami dapat meneruskan komitmen dan kerjasama baik dengan semua warga kapal serta Maritim Malaysia Perak untuk terus cemerlang,” katanya.
Dalam pada itu, Shahrizan menjelaskam pelantikan Fadzliana dan Nurul Hanin membuktikan Maritim Malaysia tidak mengamalkan diskriminasi jantina dalam penugasan dan perjawatannya.
“Pelantikan ini menjadikan Maritm Malaysia Perak mempunyai dua pegawai memerintah wanita selepas Aida bertukar ke ibu pejabat.
“Jantina bukan penghalang untuk penjawatan di kapal dan sehingga kini Maritim Malaysia Perak mempunyai enam anggota wanita yang bertugas di tiga kapal dan pasukan sentiasa memberi sokongan tidak berbelah bahagi kepada mereka,” katanya.
Dalam perkembangan lain, Shahrizan berkata, sepanjang Perintah Kawalan Pergerakan (PKP) pada Mac lalu hingga semalam, sebanyak 83 kes atas pelbagai kesalahan membabitkan penahanan 279 individu termasuk 116 warga tempatan, direkodkan.
Katanya, secara keseluruhan, sebanyak 9,352 pemeriksaan dilakukan dan 882 penggeledahan vesel di perairan Perak, manakala sebanyak 52 penugasan pengusiran bot dan 145 bot nelayan daripada Indonesia sudah diusir. – K! ONLINE


Tiada keperluan tutup semua sekolah di NS
Oleh KOSMO!

23 Oktober 2020, 2:23 pm
Oleh ZAKKINA WATI AHMAD TARMIZI
SEREMBAN – Tidak ada keperluan untuk menutup semua sekolah di Negeri Sembilan walaupun daerah Seremban dikategorikan zon merah selepas mencatatkan pertambahan mendadak bilangan positif Covid-19 semalam.
Menteri Besar, Datuk Seri Aminuddin Harun berkata, keputusan itu diambil hasil perbincangan dalam Mesyuarat Jawatankuasa Kerja Keselamatan Negeri Khas Covid-19 pagi tadi.
“Setakat ini, tiada mana-mana sekolah melainkan tiga buah sekolah yang diarahkan tutup sebelum ini iaitu, Sekolah Tinggi Islam As-Sofa (STIAS), Senawang, Sekolah Menengah Kebangsaan (SMK) Datuk Undang Haji Adnan (DUHA), Rembau, dan Sekolah Menengah Kebangsaan (SMK) Tunku Besar Tampin.
“Bagaimanapun, hasil perbincangan kami tidak keperluan lagi untuk menutup semua sekolah seluruh negeri ini kerana sekolah berasrama. Pihak kerajaan menasihatkan agar semua pihak tidak perlu panik berikutan Seremban dikategorikan sebagai zon merah semalam. Lebih-lebih lagi, kes positif Covid-19 hanya melibatkan sekolah di kawasan tertentu dan masih terkawal,” katanya.
Semalam, daerah Seremban telah dikategorikan sebagai zon merah berikutan Kluster Sofi yang melibatkan 38 kes positif semalam selain sembilan kes tempatan lain.

Dalam pada itu, Aminuddin memberitahu, kerajaan negeri juga bersetuju membatalkan mesyuarat dan perhimpunan termasuk Majlis Maulidur Rasul peringkat negeri mimggu depan.
“Kami juga ingin memaklumkan semua mesyuarat dan perhimpunan kerajaan negeri yang melibatkan orang ramai dibatalkan. Malah, majlis perkahwinan perlu diberikan Prosedur Operasi Standard (SOP) yang lebih ketat.
“Jika boleh, masa majlis perkahwinan di panjangkan agar tetamu tidak tertumpu pada satu-satu masa dan SOP yang lebih ketat,” katanya.
Beliau turut menasihatkan ibu bapa di negeri supaya tidak panik susulan langkah sewajarnya yang telah diambil oleh pihak yang berkuasa.
“Saya berharap ibu bapa jangan panik dan sentiasa mengikut SOP yang ditetapkan.
“Bagaimanapun, saya menasihatkan bagi kawasan Senawang, tidak perlu keluar jika tidak ada sebarang urusan ketika ini susulan peningkatan kes di kawasan berkenaan,”


Bukit Tandak bakal terima bekalan elektrik
Oleh NUR HUDA MUSA

23 Oktober 2020, 2:15 pm
KUALA LUMPUR – Kawasan Kampung Gual Rimau di Bukit Tandak, Rantau Panjang, Kelantan bakal menerima bekalan elektrik selepas tersenarai dalam projek Bekalan Elektrik Luar Bandar (BELB) di bawah Kementerian Pembangunan Luar Bandar (KPLB).
Tenaga Nasional Berhad (TNB) dalam satu kenyataan berkata, projek BELB di kampung tersebut dijadualkan bermula pertengahan November 2020 dan dijangka siap pada Oktober 2022 dengan anggaran kos pembinaan sebanyak RM1.44 juta, melibatkan lapan buah rumah.
“Kos yang tinggi dan memakan masa yang lama adalah kerana kedudukan rumah yang terletak jauh di pedalaman serta jauh dari sumber bekalan terdekat, selain memerlukan kerja-kerja pembinaan infrastruktur.
“TNB menggalas amanah sebagai pelaksana projek untuk menyalurkan bekalan elektrik di kawasan pedalaman menerusi projek BELB,” katanya di sini hari ini.
Menurutnya, sehingga Julai lalu, TNB telah menyalurkan bekalan ke 26 perkampungan pedalaman di seluruh Semenanjung di bawah Program BELB KPLB, dengan kos berjumlah RM50 juta termasuk di Kelantan, Pahang, Selangor, Negeri Sembilan dan Perak.
Terdahulu, akhbar Kosmo! melaporkan nasib kira-kira 20 keluarga di Kampung Gual Rimau yang hidup dalam ‘kegelapan’apabila sehingga kini masih tidak mendapat bekalan elektrik meskipun kawasan di sekitarnya sudah lama menikmati kemudahan itu. – K! ONLINE


Sistem PPj terima pengiktirafan antarabangsa
Oleh NOR IDAYU BOSRO

23 Oktober 2020, 2:34 pm
PUTRAJAYA – Perbadanan Putrajaya (PPj) melakar nama di pentas dunia apabila menerima Anugerah Annual Investment Meeting (AIM) – ‘Future City Awards’ di bawah kategori ‘Future Government Award’ bagi Sistem Pemantauan OSC 3.0 PPj.
Pengarah Bahagian Komunikasi Korporat, Tengku Aina Tengku Ismail Shah, penganugerahan itu adalah yang pertama di peringkat antarabangsa diterima PPj bagi sistem berkenaan.
Beliau berkata, anugerah tersebut diterima atas pencapaian markah tertinggi PPj dalam penyertaan Pertandingan Inovasi Antarabangsa AIM Future Cities Award Dubai 2020.
“Sistem Pemantauan OSC 3.0 berkebolehan untuk menerima, memproses, meluluskan dan memantau semua projek perancangan, pembangunan, landskap, infrastruktur serta ubah suai sehingga ke pengeluaran Sijil Perakuan Siap dan Pematuhan (CCC).
“Sistem ini dilihat sebagai cerminan ketelusan pihak PPj dalam berurusan dengan pemegang taruh terlibat serta dapat mempercepatkan proses kelulusan,” katanya dalam kenyataan hari ini.
Anugerah itu diterima melalui Majlis Future Cities Award Ceremony yang berlangsung secara virtual dari Dubai, Emiriah Arab Bersatu, pukul 7 malam semalam.

Majlis itu adalah bersempena penganjuran AIM Digital 2020 iaitu ekspo digital sebagai satu inisiatif daripada Kementerian Ekonomi Emiriah Arab Bersatu (UAE) untuk menghimpunkan komuniti pakar pelaburan global di bawah satu platform virtual.
Tengku Aina berkata, sistem itu telah menerima pelbagai anugerah dan pengiktirafan di arena tempatan seperti Anugerah Presiden di Malaysia Institute of Planners (MIP) for Planning Excellence 2018 dan Anugerah Emas di Regional Team Excellence 2019 oleh Malaysia Productivity Corporation.
Katanya, selain itu, sistem tersebut juga menerima Anugerah 5 Bintang Emas di The Annual Productivity and Innovation Conference (APIC) Exposition 2019 dan Pemenang Kategori Sektor Awam di APIC 2019.
“Sistem ini juga dapat dilihat sebagai kayu ukur kepada pembangunan Sistem OSC 3 Plus oleh Kementerian Perumahan dan Kerajaan Tempatan yang diguna pakai oleh pihak berkuasa tempatan di Malaysia.
“Sistem ini juga mesra pengguna dan boleh diakses secara pangkalan web atau menerusi telefon bimbit,” katanya.
Sementara itu, Tengku Aina berkata, kesemua anugerah yang diterima itu adalah satu pengiktirafan kepada usaha PPj dalam usaha memajukan Putrajaya sebagai Smart City menjelang 2025.
“Blueprint Smart City Putrajaya menggariskan 93 inisiatif pintar yang bermula sejak tahun 2018,” katanya. – K! ONLINE


Amaran buat tekong darat, hentikan aktiviti penyeludupan di ESSZONE – Komander ESSCOM
Oleh KOSMO!

23 Oktober 2020, 2:38 pm
Oleh IVAN AMIRUL
Lahad Datu – Kawasan Keselamatan Pantai Timur Sabah (ESSCOM) memberi amaran keras kepada semua tekong darat yang terbabit dalam aktiviti penyeludupan.
Komander ESSCOM, Datuk Ahmad Fuad Othman berkata, pihaknya sudah mengenalpasti beberapa individu yang bertindak sebagai tekong-tekong darat dan dipercayai terbabit dalam aktiviti berkenaan.
“Antara aktiviti penyeludupan yang dikesan berlaku di perairan Sabah termasuklah membawa masuk pendatang asing tanpa izin (PATI), rokok dan dadah.
“Tekong darat yang berada di ESSZZONE terutamanya di semua kawasan hotspot dinasihatkan agar menghentikan kerja ini kerana kita akan mendakwa pihak yang ditangkap. Ini amaran keras. Beberapa individu sudah ada di dalam senarai ESSCOM untuk diambil tindakan,” katanya dalam kenyataan media hari ini.
Sementara itu, Ahmad Fuad berkata, ESSCOM melalui OP Cegah Pati (OCP) juga akan sentiasa mempertingkatkan dan memperketatkan kawalan serta rondaan samaada melalui laut, darat dan udara terutamanya di kawasan hotspot.

“ESSCOM akan merangka operasi berdasarkan jumlah aset dan keanggotaan yang ada buat masa ini dengan kerjasama semua agensi keselamatan termasuklah Angkatan Tentera Malaysia, Polis Diraja Malaysia, Pasukan Gerakan Am (PGA) dan Agensi Penguatkuasaan Maritim Malaysia.
“Selain itu, kita turut meminta semua lapisan masyarakat agar membuat laporan sekiranya mendapati ada berlaku aktiviti penyeludupan PATI di kawasan masing-masing dengan kadar segera kepada pusat operasi (PUSOP) ESSCOM atau mana-mana ibu pejabat polis berhampiran.
“Kerjasama dan sokongan daripada semua lapisan masyarakat amatlah dialu-alukan dalam usaha untuk mengekang dan membanteras aktiviti penyeludupan di pantai timur Sabah sama ada penyeludupan pati mahupun rokok dan syabu,” katanya. – K! ONLINE


Penternak didenda RM6,500 gagal patuhi peraturan sebabkan pencemaran
Oleh KOSMO!

23 Oktober 2020, 3:18 pm
Oleh SHAARANI ISMAIL
IPOH – Jabatan Perkhidmatan Veterinar Perak bertindak mengheret seorang penternak ayam di kawasan Segari, Lumut selepas gagal mematuhi Enakmen Perladangan Unggas 2005.
Pengarah Jabatan Perkhidmatan Veterinar negeri, Dr. Ahmad Shafri Hassan berkata, penternak berkenaan telah didenda sebanyak RM6,500 oleh Mahkamah Majistret Pantai Remis Rabu lalu dan turut berhadapan hukuman penjara 10 bulan penjara jika gagal membayar denda.
Katanya, penternak tersebut telah melepaskan kumbahan sisa unggas yang tidak dirawat secara terus ke parit di luar kawasan ladang.
“Pelepasan kumbahan tersebut terus mengalir ke anak sungai dan menyakibatkan pencemaran Sungai Sempit yang terletak berhampiran ladang.
“Sekiranya penternak berkenaan melakukan kesalahan ini sekali lagi, dia boleh dikenakan hukuman penjara di samping denda maksimum sebanyak RM100,000,” katanya dalam satu kenyataan di sini hari ini.

Ahmad Shafri berkata, untuk rekod, ini adalah kes pertama yang dibawa ke mahkamah dan pihaknya sebelum ini hanya mengambil tindakan kompaun dengan kadar kompaun tidak melebihi RM2,000.
Katanya, pihaknya juga tidak akan teragak-agak untuk membatalkan lesen jika penternak melakukan kesalahan masih berulang dan tidak akan berkompromi dengan penternak yang tidak mengamalkan sistem perladangan unggas yang baik.
Beliau berkata, sebagai jabatan yang bertanggunjawab dalam pembangunan industri ternakan, pihaknya amat memerlukan kerjasama dan komitmen tinggi daripada semua penternak mematuhi peraturan dan garis panduan ditetapkan.
Katanya, pemilik Iadang unggas juga hendaklah lebih peka terhadap sensitiviti masyarakat setempat dan perlu mengelan amalan penternakan yang tidak baik serta mengundang kepada aduan berkaitan pencemaran alam sekitar dan pembiakan lalat serta bau busuk.
Menurutnya lagi, semua Iadang unggas di Perak mula dilesenkan sejak 2011 dan penternak sudah diberi masa yang lama untuk memperbaiki sistem penternakan mereka dan masalah membabitkan isu pencemaran tidak sepatutnya berlaku. – K! ONLINE


Dua pencemaran diatasi elak LRA ditutup
Oleh MOHD YUNUS YAKKUB

23 Oktober 2020, 2:19 pm
SHAH ALAM – Tindakan pantas Lembaga Urus Air Selangor (LUAS) menangani dua insiden pencemaran dapat mengelakkan penutupan Loji Rawatan Air (LRA), semalam.
Kedua-dua insiden itu dikesan tasik Putrajaya dan Sungai Kundang di antara pukul 9.35 hingga 10.45 pagi.
Pengerusi Jawatankuasa Tetap Pelancongan, Alam Sekitar & Teknologi Hijau dan Hal Ehwal Orang Asli, Hee Loy Sian berkata, insiden pertama melibatkan tumpahan minyak diesel ke dalam tasik Putrajaya disebabkan kebocoran skid tank paip saluran bawah tanah Institut Kanser Negara (IKN), Putrajaya.
Katanya, siasatan mendapati minyak diesel telah mengalir ke longkang IKN dan telah masuk ke Tasik Putrajaya.
“Pihak Perbadanan Putrajaya (PPJ) telah mengarahkan pihak IKN untuk melaksanakan kerja-kerja pembersihan dengan segera bagi mengelakkan kejadian menjadi lebih teruk.
“Beberapa langkah mitigasi dijalankan oleh pihak IKN merangkumi pembaikan paip sambungan, meletakkan oil pad dan oil boom pada sistem saliran dan menyedut minyak yang telah bercampur,” katanya dalam kenyataan di sini hari ini.

Kata beliau, LUAS turut memohon kerjasama pihak PPJ untuk meletakkan oil boom di kawasan spillway Tasik Putrajaya ke Sungai Langat bagi mengelakkan pencemaran berlarutan.
Loy Sian menegaskan insiden itu berpotensi mencemarkan Sungai Langat yang boleh mengakibatkan henti tugas LRA Bukit Tampoi yang terletak kira-kira 10 kilometer daripada bahagian hilir tasik berkenaan.
“Kes kedua melibatkan pencemaran bau sehingga 10 ton dikesan di Sungai Kundang ketika pemantauan secara 24 jam dalam Ops Statik Sg. Gong, Rawang.
“Siasatan awal mendapati pencemaran bau yang dikesan adalah daripada bahan biodiesel yang disyaki di kawasan Industri Kundang Jaya,” katanya.
Mengulas lanjut, beliau menjelaskan sebanyak 12 beg activated carbon telah diletakkan untuk mengawal pencemaran di lokasi pertemuan Sungai Kundang.
“Pensampelan dilaksanakan di tiga lokasi berbeza di sekitar aliran Sungai Kundang dan telah dihantar ke Jabatan Kimia Malaysia (JKM) untuk analisa.
“Surat Arahan di bawah Seksyen 121(1), Enakmen LUAS 1999 turut dikeluarkan kepada premis terbabit untuk
menghentikan sisa pembuangan serta-merta dan melaksanakan tindakan pembersihan segera,” katanya. – K! ONLINE


Datuk, Datin mengaku tidak salah guna dokumen palsu cadangan pangsapuri
Oleh NUZULSHAM SHAMSUDDIN

23 Oktober 2020, 2:48 pm
KUALA LUMPUR – Sepasang suami isteri bergelar Datuk dan Datin mengaku tidak bersalah di Mahkamah Sesyen di sini hari ini atas dua pertuduhan menggunakan dokumen palsu berhubung cadangan pembangunan pangsapuri tahun lalu.
Kedua-dua tertuduh iaitu Datuk Mokhtar Haron,66, dan Datin Noorizan Abd. Shukor,43, membuat pengakuan tidak bersalah itu selepas dua pertuduhan dibacakan terhadap mereka di hadapan Hakim Izralizam Sanusi.
Mengikut pertuduhan pertama dan kedua, kedua-dua tertuduh didakwa dengan curangnya telah menggunakan suatu dokumen palsu sebagai tulen iaitu surat tajuk “Permohonan Cadangan Pembangunan Menara Pangsapuri 40 Tingkat (252 Unit) dan “Cadangan Cantuman Lot (7 Kepala Lot) Untuk Pembangunan Pangsapuri” masing-masing pada  bertarikh 24 dan 29 Oktober 2019 yang diketahui sebagai suatu dokumen palsu.
Kedua-dua kesalahan itu didakwa dilakukan TPC Kuala Lumpur Golf & Coutry Club di sini pada 30 Oktober 2019 yang didakwa mengikut Seksyen 471 Kanun Keseksaan dan boleh dihukum di bawah Seksyen 468  yang dibaca bersama Seksyen 34 yang memperuntukkan penjara maksimum dua tahun atau denda atau kedua-duanya jika sabit kesalahan.
Terdahulu Timbalan Pendakwa Raya Muhammad Aiman Azahan menawarkan jaminan RM200,000 bagi setiap tertuduh.
Bagaimanapun peguam Rodzim Zaimy Abdul Hamid yang mewakili kedua-dua tertuduh memohon mahkamah mengurangkan jumlah ikat jamin tersebut dengan alasan kedua-dua anak guamnya tidak bekerja.

“Anak guam kami yang berusia 66 tahun hanya menjalankan kerja-kerja pertubuhan bukan kerajaan (NGO) dan menghidap penyakit panic disoder (serangan panik atau keresahan) manakala tertuduh yang berusia 43 tahun yang merupakan seorang suri rumah mempunyai penyakit diabetes. Mereka juga memiliki seorang anak berusia 18 tahun yang masih belajar di sebuah universiti dan seorang anak angkat berusia tujuh tahun.
“Sepanjang siasatan dijalankan sejak awal tahun ini, kedua-dua tertuduh tidak pernah gagal dalam memberikan kerjasama yang baik terhadap pihak berkuasa,” katanya.
Selepas mendengar pernohonan kedua-dua belah pihak, Izralizam kemudian membenarkan kedua-dua tertuduh diikat jamin RM18,000 bagi setiap tertuduh dengan dua penjamin berserta syarat tambahan kedua-dua tertuduh perlu melapor diri di balai polis Ayer Keroh, Melaka sekali setiap bulan memandangkan kedua-duanya tinggal di Melaka.
Tarikh 2 Disember ini ditetapkan sebutan semula kes.
Pada Mei lalu media melaporkan,  polis  mengesahkan menahan sepasang suami isteri bagi membantu siasatan berhubung aduan sebuah firma arkitek mengenai arahan pembangunan (DO) palsu.
Pengarah Jabatan Siasatan Jenayah Komersial (JSJK) Datuk Seri Mohd. Zakaria Ahmad berkata ketiga-tiga mereka ditahan bagi membantu siasatan mengikut Seksyen 420 Kanun Keseksaan.
Mereka ditahan kerana disyaki terbabit dalam kes penipuan berhubung kelulusan perancangan pembangunan. – K! ONLINE


Bekas penolong jurutera mekanikal dijel empat tahun, denda
Oleh KOSMO!

23 Oktober 2020, 2:41 pm
Oleh DIYANATUL ATIQAH ZAKARYA
MELAKA – Seorang bekas penolong jurutera mekanikal dijatuhi hukuman penjara empat tahun dan denda RM341, 000 oleh Mahkamah Sesyen di sini hari ini selepas didapati bersalah atas enam pertuduhan menerima suapan pada tiga tahun lalu.
Hakim, Datuk Mohd. Nasir Nordin menjatuhkan hukuman itu terhadap tertuduh, Hairudin Ngadiron, 45, selepas pihak pembelaan gagal membuktikan keraguan munasabah di akhir kes pembelaan.
Mengikut pertuduhan pertama hingga kelima, tertuduh yang ketika itu bekerja di Maktab Teknik Polis Diraja Malaysia (PDRM) Bakri, Muar didapati telah menerima suapan dalam bentuk berbentuk pengubahsuaian rumah bernilai RM61,686.72.
Barang-barang tersebut termasuklah pintu, atap genting, kayu anjung, jubin lantai dan peralatan besi bumbung yang diterima dari Pengurus SMR Cahaya Enterprise.
Kesemua suapan itu adalah sebagai upah bagi membantu mendapatkan kerja-kerja pembaikan lapang sasar semi indoor, bangunan dan pondok pengawal di Maktab Teknik PDRM Bakri Muar pada 2016.

Tertuduh juga didapati menerima suapan dengan cara pembayaran membaiki sebuah kenderaan pacuan empat roda Toyota Landcruiser Prado berjumlah RM4, 200 daripada pihak sama
Kesemua barang suapan diterima tertuduh di sebuah rumah di Sungai Rambai, Jasin manakala pembayaran membaiki kenderaan dilakukan di bengkel di Parit Keroma, Muar, Johor. Kesalahan-kesalahan itu dilakukan tertuduh antara 23 Januari sehingga April 2017.
Sabit kesalahan, tertuduh boleh dikenakan hukuman penjara maksimum 20 tahun dan denda tidak kurang lima kali ganda jumlah suapan atau RM10,000 mana-mana yang lebih tinggi mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama.
Peguam Mohd. Razak Sharif pada hujahannya merayu hukuman diringankan memandangkan itu kesalahan pertama selain tertuduh kini hanya bekerja di kebun sawit dengan pendapatan kira-kira RM800 sebulan.
Pendakwaan yang dikendalikan Timbalan Pendakwa Raya, Zender Lim Wai Keong dan Pegawai Pendakwa Norsyarina Raizan bagaimanapun menegaskan kesalahan rasuah seolah-olah sudah menjadi suatu ‘norma baharu’ di negara ini.
Ujarnya, hukuman berat wajar diberikan sebagai pengajaran bukan sahaja kepada tertuduh tetapi kepada masyarakat secara keseluruhannya selain sekiranya isu rasuah ini tidak dipandang serius, ia hanya akan menggagalkan usaha memajukan negara.
Selepas mendengar hujahan kedua pihak, Mohd. Nasir kemudian menjatuhkan hukuman penjara dua hingga empat tahun serta denda RM22,000 hingga RM145,000 bagi setiap enam pertuduhan berkenaan serta penjara tambahan 36 bulan sekiranya gagal membayar kesemua jumlah denda.
Mohd. Nasir bagaimanapun kemudian menetapkan jaminan RM50,000 selepas pihak pembelaan merayu penangguhan hukuman kerana ingin membuat rayuan di Mahkamah Rayuan.
Beliau memerintahkan pihak pembelaan memfailkan rayuan di Mahkamah Rayuan dalam tempoh seminggu dan meminta tertuduh melaporkan diri di pejabat SPRM setiap bulan serta pasport diserahkan kepada mahkamah.
Seramai 46 saksi pendakwaan dan tiga saksi pembelaan dikemukakan sejak awal kes berjalan pada oktober 2018 lalu. – K! ONLINE


Polis bongkar sindiket tanam dadah tepi rumah
Oleh KOSMO!

23 Oktober 2020, 2:46 pm
Oleh NUR AMALINA AZMAN
LANGKAWI – Polis berjaya membongkar taktik licik satu sindiket pengedaran dadah yang dikesan menanam dadah di tepi rumah selain menyembunyikannya di celah dinding pondok kayu dalam empat tangkapan berasingan di sini kelmarin.
Dalam tangkapan bermula pada pukul 1 tengah hari itu, polis merampas kira-kira 11.5 kilogram (kg) dadah heroin dan syabu dianggarkan bernilai RM594,200.
Ketua Polis Kedah, Datuk Hasanuddin Hassan memberitahu, berdasarkan maklumat dan risikan, anggota Bahagian Siasatan Jenayah Narkotik Ibu Pejabat Polis Daerah (IPD) Langkawi menahan seorang lelaki berusia 24 tahun bersama 1.03 gram (g) syabu di hadapan sebuah rumah di Taman Cenderawasih di Kampung Mata Air di sini.
Kata beliau, pihaknya kemudian melakukan satu lagi tangkapan melibatkan seorang lelaki berusia 37 tahun di dalam bilik rumah tersebut dan menemui syabu seberat 57 g.
“Hasil soal siasat, suspek kedua mengaku ada menyimpan dadah di lokasi berbeza di sebuah pondok di Kampung Bayas sebelum dibawa ke lokasi tersebut.

“Suspek kemudian menyerahkan sebuah beg berwarna hitam mengandungi bungkusan plastik lutsinar berisi syabu seberat 102 g dan dan heroin seberat 103 g disembunyikan di celah dinding kayu,” katanya pada sidang akhbar di IPD Langkawi di sini hari ini.
Menurutnya, hasil soal siasat, pihaknya menahan suspek ketiga berusia 31 tahun bersama 15.03 gram heroin di kawasan letak kereta di Jalan Penarak.
“Siasatan seterusnya membawa kepada tangkapan suspek keempat berusia 53 tahun di sebuah rumah di Kampung Bukit Tangga di sini yang mengaku menanam dadah tersebut di dalam tanah sedalam kira-kira 0.5 meter di kawasan tepi rumahnya.
“Pasukan polis kemudian bertindak menggali kawasan berkenaan sebelum menemui rampasan terbesar iaitu 11.446 kilogram (kg) dadah disyaki heroin di dalam guni putih berisi beg galas yang dibungkus beg plastik biru,” ujarnya.
Tambahnya, kesemua rampasan dadah heroin dan syabu dalam semua tangkapan tersebut dianggarkan bernilai RM594,000 dan merupakan rampasan dadah terbesar di Langkawi setakat ini.
“Suspek pertama disiasat mengikut Seksyen 12(2) Akta Dadah Berbahaya 1952 manakala tiga lagi suspek disiasat di bawah Seksyen 39B akta sama,” katanya. – K! ONLINE


Mesyuarat khas Kabinet berakhir tanpa apa-apa maklumat dikongsi kepada media
Oleh KOSMO!

23 Oktober 2020, 2:26 pm
Oleh MOHD. HUSNI MOHD. NOOR
PUTRAJAYA – Penantian lebih tiga jam pengamal media di luar pekarangan Bangunan Perdana Putra di sini berakhir tanpa ‘hasil’ apabila tiada seorang menteri sudi berkongsi intipati mesyuarat khas Kabinet yang berlangsung pagi tadi.
Lebih 20 pengamal media termasuk wartawan dan jurugambar pelbagai agensi berita ‘berkampung’ di luar pekarangan bangunan sejak pukul  8.30 pagi tadi bagi mendapatkan maklumat mengenai mesyuarat khas itu.
Pengamal media yang berkampung di luar bangunan cuba mendapatkan reaksi dan komen daripada menteri Kabinet yang hadir sejurus mesyuarat berakhir namun, mereka langsung tidak menurunkan tingkap kenderaan sebaik disapa wartawan.
Mereka kemudian berlalu pergi meninggalkan sekumpulan wartawan dengan penuh tanda soal dan pertanyaan.
Difahamkan, mesyuarat khas pagi tadi bermula pukul 9.30 pagi sebelum berakhir kira-kira pukul 12 tengah hari.

Pelbagai desas desus tersebar di media sosial kononnya ada rombakan Kabinet yang akan diumumkan Perdana Menteri, Tan Sri Muhyiddin Yassin.
Malah, ada sumber lain memaklumkan mesyuarat itu membincangkan situasi terkini penularan wabak Covid-19 serta usaha mengekang wabak berkenaan susulan peningkatan mendadak kes positif akhir-akhir ini.
Sementara itu, usaha Kosmo! mendapatkan komen daripada sumber terdekat di Jabatan Perdana Menteri juga belum berhasil selepas diberitahu bahawa pihaknya juga masih tidak menerima maklumat terkini setakat ini.
Terdahulu, Perdana Menteri Tan Sri Muhyiddin Yassin tiba di Bangunan Perdana Putra dan dilihat memasuki pintu utama Bangunan Perdana Putra kira-kira pukul 8.57 pagi.
Antara yang dilihat hadir mesyuarat khas sama termasuk Menteri Pertahanan, Datuk Seri Ismail Sabri Yaakob; Menteri Perdagangan Antarabangsa dan Industri Datuk Seri Mohamed Azmin Ali; Menteri Pengangkutan, Datuk Seri Dr Wee Ka Siong; Menteri Wilayah Persekutuan, Tan Sri Annuar Musa; Menteri Luar Datuk Seri Hishamuddin Hussein dan Menteri di Jabatan Perdana Menteri (Hal Ehwal Agama) Datuk Seri Zulkifli Mohammad Al-Bakri.
Selain itu, beberapa menteri lain termasuk Menteri Kewangan, Datuk Seri Tengku Zafrul Tengku Abdul Aziz; Menteri Sumber Manusia, Datuk Seri M. Saravanan, Menteri Perusahaan Perladangan dan Komoditi, Datuk Mohd. Khairudin Aman Razali dan Menteri Alam Sekitar dan Air, Datuk Seri Tuan Ibrahim Tuan Man.
Turut kelihatan memasuki pekarangan Bangunan Perdana Putra ialah Peguam Negara, Tan Sri Idrus Harun, Panglima Angkatan Tentera Jeneral Tan Sri Affendi Buang dan Ketua Polis Negara, Tan Sri Abdul Hamid Bador. – K! ONLINE


PGA Batalion 9 rampas barang seludup lebih RM205,000
Oleh KOSMO!

23 Oktober 2020, 12:05 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 9 merampas pelbagai barangan seludup termasuk dua buah kenderaan bernilai RM205,380 dalam tempoh kurang satu jam di sekitar pangkalan haram Pok Mat dan Kampung Lubok Gong di sini semalam.
Serbuan di tiga lokasi berasingan itu melibatkan rampasan pakaian, kasut, selipar untuk kanak-kanak dan dewasa.
Pegawai Pemerintah PGA Batalion 9, Superintendan Nor Azizan Yusof berkata, pihaknya menjalankan serbuan pada pukul 1 pagi di Pangkalan Haram Pok Mat sebelum melihat sekumpulan lelaki yang sedang melakukan kerja-kerja penyeludupan.
Katanya, mereka bertindak melarikan diri selepas menyedari kehadiran anggota penguatkuasa.
“Hasil pemeriksaan terhadap sebuah kenderaan pacuan empat roda jenis Mitsubithi Pajero membawa kepada penemuan guni mengandungi pakaian dan selipar yang dipercayai di seludup dari negara jiran.

“Nilai rampasan termasuk kenderaan itu dianggarkan bernilai lebih lebih RM106,000,” katanya dalam satu kenyataan di sini hari ini.
Menurut Nor Azizan, selepas kejayaan rampasan pertama, anggota PGA kemudian telah bertindak melakukan dua lagi serbuan di dua buah rumah di Kampung Lubok Gong.
Katanya, serbuan pada pukul 1.20 pagi itu telah menemui guni mengandungi pakaian wanita, kasut dan beg bernilai RM50,980 yang disembunyikan di dalam sebuah kereta jenis Proton Waja.
“Anggota PGA telah melakukan serbuan ketiga 20 minit kemudian berhampiran rumah berkenaan di kampung yang sama.
“Pemeriksaan di kawasan itu menemui guni mengandungi pakaian wanita, kasut, selipar yang disembunyikan di bawah rumah,” katanya.
Nor Azizan berkata, barangan bernilai RM47,650 itu baru sahaja dibawa masuk ke negara ini sebelum dihantar ke lokasi tertentu oleh kumpulan penyeludup. – K! ONLINE


UPM serah 1,000 perisai muka kepada Hospital Tawau
Oleh LUQMAN RIDHWAN MOHAMED NOR

23 Oktober 2020, 12:10 pm
KUALA LUMPUR – Sebanyak 1,000 perisai muka yang dihasilkan pelajar Universiti Putra Malaysia (UPM) diserahkan kepada Hospital Tawau untuk kegunaan petugas barisan hadapan bagi menangani wabak Covid-19.
Penyerahan perisai muka itu dilakukan oleh Naib Canselor UPM, Prof. Dr. Mohd. Roslan Sulaiman kepada Penolong Pengarah Hospital Tawau, Dr. Pang Chun Shong.
Dr. Mohd Roslan berkata, program itu adalah inisiatif pelajar UPM untuk menyumbang kepada usaha meratakan keluk wabak dan menzahirkan sokongan kepada barisan hadapan memerangi pandemik Covid-19.
Katanya, penghasilan perisai muka itu dimulakan pada 17 Oktober lalu dan mendapat sokongan penuh daripada pengurusan universiti.
“Sepanjang lima hari, kira-kira 100 orang sukarelawan terlibat dengan tugasan ini.
“Setiap hari seramai 20 orang pelajar mengambil giliran bertugas menyiapkan perisai muka dari pukul 9 pagi hingga 5 petang,” katanya pada majlis penyerahan yang diadakan secara sidang video di UPM di sini kelmarin. – K! ONLINE


Bekas Setiausaha Politik Mat Sabu kena dakwa lagi
Oleh MOHD YUNUS YAKKUB

23 Oktober 2020, 12:56 pm
SHAH ALAM – Bekas Setiausaha Politik kepada bekas Menteri Pertahanan didakwa sekali lagi atas dua pertuduhan rasuah RM130,000, tahun lalu di Mahkamah Sesyen di sini hari ini.
Tertuduh, Mohd. Azhar Che Mat Dali, 49, bagaimanapun mengaku tidak bersalah terhadap kedua-dua pertuduhan itu yang dibacakan di hadapan Hakim Rofiah Mohamad.
Bagi pertuduhan pertama, bapa kepada tujuh anak itu didakwa menerima suapan RM50,000 melalui Pengarah Syarikat Aqsa Solutions Sdn. Bhd., Ahmad Hisham Mohd. Tajuddin untuk upah sebagai penjawat awam kepada Menteri Pertahanan, Mohamad Sabu.
Suapan itu dipercayai sebagai dorongan membantu Syarikat FEHM Entity Sdn. Bhd. dipilih menjadi rakan strategik dan kontraktor senggaran bagi peralatan perisikan sistem prisma Direktorat Peperangan Informasi (DPI) Bahagian Staf Perisikan Pertahanan (BSPP) Kementerian Pertahanan.
Kesalahan itu dilakukan di dalam kereta Proton rasmi berwarna kelabu miliknya di Lorong VIP, Lapangan Terbang Kuala Lumpur 1 (KLIA 1) pada Ogos tahun lalu.
Tertuduh yang kini merupakan penganggur itu juga didakwa menerima suapan RM80,000 dari Pengarah Urusan Syarikat FEHM Entity Sdn. Bhd., Elias Jemadi Tajudin melalui Zainudin Abdul Majid, Pengarah Syarikat Ikaira Resources bagi tujuan yang sama.

Perbuatan itu dilakukan di Kota Damansara Driving Range, Jalan PJU 5/1a, Kota Damansara pada penghujung 2019.
Sehubungan itu, dia didakwa mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 (Akta 694) dan boleh dihukum di bawah Seksyen 24(1) akta yang sama.
Sabit kesalahan boleh dipenjara sehingga 20 tahun dan denda tidak kurang daripada lima kali ganda nilai suapan atau RM10,000 mengikut mana-mana lebih tinggi.
Pendakwaan dikendalikan Timbalan Pendakwa Raya SPRM, Mahadi Abdul Jumaat menawarkan ikat jamin RM30,000 bagi kedua-dua pertuduhan dengan seorang penjamin selain dikenakan syarat tambahan melaporkan diri setiap bulan di pejabat SPRM Putrajaya dan dilarang berhubung dan mengganggu saksi pendakwaan sehingga kes selesai.
Peguam Ariff Azami Hussein mewakili tertuduh memohon jaminan dikurangkan RM10,000 susulan anak guamnya perlu menanggung isteri dan dua anak yang masih bersekolah serta ibu mentua yang tinggal bersamanya.
“Anak guam saya juga tidak bekerja sejak penghujung Februari lalu,” katanya.
Mahkamah menegaskan jaminan RM15,000 bersama seorang penjamin dan membenarkan syarat tambahan pendakwaan.
Sebutan semula kes ditetapkan 27 November depan.
Para 15 Oktober lalu, Mohd. Azhar didakwa lima pertuduhan rasuah bernilai lebih RM6.3 juta di Mahkamah Sesyen Kuala Lumpur. – K! ONLINE


Buruh warga Myanmar maut kemalangan
Oleh KOSMO!

23 Oktober 2020, 12:03 pm
Oleh ROHANA MOHD. NAWI
KOTA BHARU – Seorang buruh warga Myanmar maut selepas motosikal yang ditunggangnya terlibat dalam kemalangan membabitkan dua buah kenderaan lain di Jalan Kota Bharu – Machang di sini semalam.
Dalam kejadian kira-kira pukul 9.15 itu, mangsa, Abu Sayed Akbal Hussin, 33, maut di lokasi kejadian selepas mengalami kecederaan parah pada bahagian kepala akibat tidak memakai topi keledar.
Ketua Polis Daerah Kota Bharu, Asisten Komisioner Abdul Rahim Daud berkata, kejadian berlaku sewaktu hujan lebat ketika mangsa menunggang motosikal jenis Yamaha 135LC dan sedang dalam perjalanan dari arah Machang menuju ke Kota Bharu.
Katanya, siasatan awal mendapati, mangsa dipercayai mengekori rapat sebuah kenderaan pelbagai guna (MPV) jenis Chery Easter sebelum cuba untuk memotong kenderaan itu.
“Bagaimanapun, motosikal mangsa telah bergesel pada bahagian sisi belakang sebelah kanan MPV itu.

“Insiden itu menyebabkan mangsa terjatuh ke laluan bertentangan sebelum dirempuh sebuah kereta jenis Proton Saga yang datang dari arah Kota Bharu,” katanya ketika dihubungi Kosmo! hari ini.
Menurut Abdul Rahim, mangsa maut akibat kecederaan parah pada bahagian kepala sebelum dihantar ke Hospital Raja Perempuan Zainab II (HRPZ II) untuk bedah siasat.
Katanya, siasatan mendapati, mangsa menunggang motosikal tanpa lesen motosikal dan mempunyai kad Suruhanjaya Tinggi Bangsa-Bangsa Bersatu Mengenai Pelarian (UNHCR) selain tinggal di Jalan Sultanah Zainab dekat sini.
“Pemandu MPV yang berusia 30 tahun yang berasal dari Kampung Likong dekat Limbat tidak mengalami sebarang kecederaan.
“Selain itu, pemandu kereta jenis Proton Saga merupakan seorang peniaga berusia 45 tahun juga tidak cedera dalam kejadian itu,” katanya.
Kes disiasat mengikut Seksyen 41(1) Akta Pengangkutan Jalan 1987. – K! ONLINE


IPD Penampang terus komited perangi Covid-19
Oleh KOSMO!

23 Oktober 2020, 12:47 pm
Oleh IVAN AMIRUL
PENAMPANG – Ibu Pejabat Polis Daerah (IPD) Penampang tidak akan berkompromi dengan mana-mana pihak yang melanggar undang-undang Perintah Kawalan Pergerakan Bersyarat (PKPB).
Ketua Polis Daerah Penampang, Deputi Superintendan Mohd Haris Ibrahim berkata, walaupun sudah dikuatkuasakan hampir tiga minggu lalu namun masih terdapat individu yang melakukan kesalahan dengan melanggar prosedur operasi standard (SOP).
“Contohnya, masih ada individu yang membuat pergerakan rentas daerah hanya semata-mata untuk membeli makanan.
“Tetapi ada pengguna jalan diberi pilihan samaada berpatah balik atau dikenakan kompaun selepas didapati membuat pergerakan rentas daerah atas tujuan peribadi,” katanya ketika ditemui selepas membuat lawatan di beberapa pos statik sekitar Penampang hari ini.
Dalam pada itu, Mohd Haris berkata, pihaknya tidak akan berkompromi jika membabitkan alasan kurang munasabah kerana hanya pergerakan ‘essential services’ dan mempunyai kebenaran polis saja yang dibenarkan untuk rentas daerah.

Bagaimanapun, beliau memuji sikap warga Penampang yang mematuhi SOP PKPB berdasarkan jumlah pematuhan yang tinggi sejak penguatkuasaanya.
Sementara itu, dalam sesi lawatan berkenaan, Mohd Haris turut meluangkan masa melawat pusat kuarantin pesakit Covid-19 dan pasar raya Survey di daerah berkenaan.
Menurut beliau, antara intipati lawatan adalah bagi melihat pematuhan orang awam selain memastikan kebajikan setiap petugas di lapangan terjaga dan disiplin sentiasa dititikberatkan. – K! ONLINE


98 penunggang tolak motosikal sejam ke balai
Oleh KOSMO!

23 Oktober 2020, 11:11 am
Oleh ASLIZA MUSA
TAIPING – Bukan setakat disaman malah 98 penunggang motosikal terpaksa menolak kenderaan mereka hampir sejam ke Balai Polis Batu Kurau di sini semalam.
Kesemua mereka yang berusia lingkungan 13 hingga 20 tahun itu ditahan dalam Op Samseng Jalanan yang dijalankan bermula pukul 5 petang di Jalan Besar Jelai di sini.
Operasi itu disertai 14 pegawai dan anggota Bahagian Siasatan dan Penguatkuasaan Trafik Daerah (BSPTD) Taiping dan Balai Polis Batu Kurau.
Ketua Polis Daerah Taiping, Asisten Komisioner Osman Mamat berkata, sebanyak 98 buah motosikal diperiksa dalam operasi selama lima jam itu di mana 42 buah daripadanya disita.
Katanya, dalam operasi itu juga, 134 saman dikeluarkan atas pelbagai kesalahan seperti tiada nombor pendaftaran kenderaan, tiada lesen memandu, tiada cermin sisi, ubah suai kenderaan dan ekzos.

“Kita turut memeriksa 120 individu dan tiada tangkapan melibatkan kesalahan di bawah Akta Pengangkutan Jalan 1987 mahupun jenayah dan narkotik,” katanya di sini hari ini. – K! ONLINE